
Predgovor, 


Nastopna  razprava  o  županih  je  nastala  iz  dveh 
predavanj,  ki  sem  ji  imel  o  tem  predmetu  L  1913.  v 
Ljubljani  in  Gorici.  V  razširjeni  obliki  jo  podajem  zdaj 
javnosti,  ker  sem  prepričan,  da  ne  bode  zanimala  le 
zgodovinarjev,  ampak  sploh  vse  slovenske  izobražence. 
—  Ko  je  zadnji  dve  desetletji  župansko  vprašanje  raz- 
vnemalo nemške  in  slovanske  učenjake  ter  rodilo  celo 
vrsto  znanstvenih  razprav,  smo  komaj  pokazali  svoje 
zanimanje  za  to  važno  polemiko  s  kratkimi,  medlimi 
poročili  v  naših  znanstvenih  časopisih.  In  vendar  je  šlo 
za  domačo  ustanovo,  ki  je  bila  velikega  pomena  za 
naše  kulturno  življenje  v  preteklosti.  Nastopna  raz- 
prava naj  poda  splošen  pregled  o  sedanjem  stanju  tega 
znanstvenega  vprašanja,  pa  naj  tudi  zmotne  nazore  in 
trditve  tujih  znanstvenikov  zavrača,  oziroma  jih  izpo- 
polnjuje. Marsikaj  smo  tekom  let  sami  z  znanstvenim 
delom  spravili  na  dan  in  ugotovili,  kar  se  v  tujem  znan- 
stvenem slovstvu  ne  vpošteva  dovolj.  Zato  so  sodbe  tujih 
učenjakov  o  naših  starih  socialnih  razmerah  marsikdaj 
pomanjkljive.  Prav  slovenskih  županov  se  drži  dober  kos 
kulturne  zgodovine.  Zato  naj  nastopni  spis  pomaga  raz- 
svetliti še  v  mnogem  oziru  precej  temno  starejšo  našo 
socialno  zgodovino. 

V  Ljubljani  v  mesecu  oktobru  vojnega  leta  1915. 

1.  Kaj  pomenja  beseda  »župan«.    Zupani, 
slovanski  oblastniki. 

županska  oblast  je  že  od  nekdaj  med  Slovenci 
najbolj  poljudna  in  ugledna.  Kolikor  so  imeli  naši 
predniki  raznovrstnih  oblastnikov  tekom  stoletij,  o 
katerih  pričajo  še  ohranjene  listine  in  ki  se  jih  ho- 
čemo pozneje  spominjati,  so  se  vendar  župani  najbolj 
med  ljudstvom  udomačili.  Po  pravici  poudarja  naš 
Linhart,  da  pri  nobenem  slovanskem  naroidu  nista 
ime  in  veljava  županova  ostali  tako  stalni  kakor  pri 
Slovencih,  Z  malimi  izpremembami  ju  nahajamo  po 
vsem  onem  ozemlju,  ki  je  bilo  nekdaj  od  Slovencev 
naseljeno,  tako  na  Zgornjem  Štajerskem  okoli  Gossa, 
Gradca,  Ehrenhausena,  Lipnice,  na  Zgornjem  Ko- 
roškem, kjer  se  omenjajo:  suppan,  suppanhaus,  supp- 
Icut  in  med  kranjskimi  Kočevarji.  Kočevski  urbarij 
iz  L  1574.  jih  navaja  po  vseh  vaseh,  omenja  tudi  zem- 
ljišča, »župnice«,  od  katerih  imajo  užitek,  dokler 
opravljajo  župansko  službo  (suppnicza,  suppgriindtl) 
in  druge  dohodke,  ki  jih  dobivajo  (suppgerechtigkeit).^ 
Iz  slovenskega  župana  je  nastal  tudi  madjarski  ispan, 
ki  pomeni  načelnika  večjega  okraja  (komitata).^ 

Iz  slovenskih  županij  se  sicer  ni  razvila  enotna 
in   trajna    država,    kakor   pri   Hrvatih,   kjer    so)   bile 

^  Mittheilungen  des  Musealvereines  1890,  str.   140    si. 
^  Miklošič:     Slav.    Elemente     im     Magyarischen      (Denk- 
schriften  der  kais.  Akademie,  Phil.-hist.  Klasse  21). 

stare  župe  osnovni  deli  hrvatske  države,  župani  njeno 
prvotno  plemstvo  in  sam  knez  ali  kralj  kot  veliki 
župan  le  prvi  med  vrstniki.  Tudi  ne  moremo  po- 
kazati toliko  žup  kakor  Čehi,  kjer  jih  je  Dudik  okoli 
L  1200.  naštel  devetnajst  le  na  Moravskem,  ki  pa  izza 
trinajstega  stoletja  vedno  bolj  ginejo.  Pri  nas  župan- 
ska oblast  sicer  ne  kaže  toliko  vnanjega  sijaja,  tudi 
so  se  tekom  stoletij  zgodile  z  njo  raznotere  izpre- 
membc,  zato  se  je  pa  tem  dalje  ohranila  in  zapustila 
svoje  sledove  v  vsem  našem  socialnem  življenju.  Le 
pomislimo  na  izredno  veliko  število  osebnih  imen,  ki 
se  izpeljujejo  od  besede  župan  (Zupan,  Zupanič,  Zu- 
pančič itd.),  enako  mnoga  krajevna  imena,  ki  jih  ho- 
čemo še  tekom  razprave  omeniti. 

Vse  tx)  kaže,  da  gre  pri  županih  za  starodavno 
in  pristno  domačo  ustanovo,  ki  se  je  več  kot  tisoč 
let  ohranila,  dasiravno  dandanes  nima  več  tistega 
pomena,  kakor  nekdaj. 

Zadnji  čas  se  je  učeni  svet  zelo  zanimal  za 
naše  slovenske  župane.  Povod  je  dal  graški  socialni 
zgodovinar  J.  P  e  i  s  k  e  r  ,  ki  je  hotel  v  naših  srednje- 
veških županih  najti  ostanke  nomadskega  plemena, 
ki  je  zagospodovalo  nad  kmečkim  ljudstvom.  Ti  dve 
družabni  plasti  sta  baje  prav  razločno  še  zaznati  v 
srednjem  veku  na  Spodnjem  Štajerskem,  kjer  stoji  na- 
vadno po  raznih  krajih  masi  kmečkega  ljudstva  na- 
sproti več  privilegiranih  županov,  katerih  prvotni  pa- 
stirski značaj  se  pozna  na  obsežni  živinoreji.^  Zato 
Peisker  poudarja,  da  je  imel  na  Spodnjem  Štajerskem 
še  v  13.  stoletju  družabni  sestav  starinski  značaj,  ki 
ga  moremo  označiti  kot  napol-nomadstvo.  Peisker  je 

^  Prim,:  Peisker:  Die  altercn  Beziehungen  der  Slawen 
zu  Turkotataren  und  Germanen  und  ihrc  sozialgcschichtliche 
Bedeutung. 


tudi  izkušal  znani  obred  ustoličenja  koroškega  voj- 
voda razlagati  s  pomočjo  svoje  teorije,  češ  da  imamo 
na  Koroškem  pred  seboj  kmečko  državo,  katero 
so  ustanovili  zmagoslavni  kmetje,  ko  se  jim  je  po- 
srečilo z  uporom  otresti  se  jarma  županov.  Po  njego- 
vem zgledu  je  Puntschart  svojo  knjigo  »Herzogsein- 
setzung  und  Huldigung  in  Karnten  (1899)«  oprl  na 
podmeno,  da  nam  znameniti  obred  predstavlja  žu- 
pana-vojvoda,  ki  je  bil  nekdaj  kot  nomad  vsemogo- 
čen gospod,  pa  mora  zdaj  sprejeti  vlado  iz  rok  pod- 
ložnega kmeta.  Puntschartova  knjiga  je  še  zdaj  važno 
delo  za  starejšo  slovensko  socialno  zgodovino,  dasi- 
ravno  ne  moremo  pritrditi  njenim  izvajanjem,  v  ko- 
likor se  opirajo  na  Peiskerjeve  nazore  o  prvotnem 
značaju  slovenskih  županov.  Močno  oporo  so  našle 
pozneje  Peiskerjeve  teorije  na  preiskavah  vseučili- 
škega  profesorja  dr.  Vladimira  Levca  o  naselbinah 
Ptujskega  polja  (»Pettauer  Studien«),^  kjer  je  prerano 
umrli  slovenski  učenjak  izkušal  nazore  svojega  moj- 
stra znanstveno  utemeljiti  in  je  podal  mnogo  zani- 
mivih podatkov.  Toda  v  bistvu  se  Peiskerjevi  nazori 
niso  dali  opravičiti.  —  Najodločneje  je  nastopil  proti 
njim  dunajski  profesor  dr.  Alfons  Dopsch  s  knjigo: 
»Die  altere  Sozial-  und  Wirtschaftsverfassung  der 
Alpenslaven«  (Weimar  1909),  kjer  je  Peiskerjeve  tr- 
ditve drugo  za  drugo  pobil  in  pokazal,  kakšne  zračne 
gradove  je  postavil  Peisker  s  svojimi  teorijami,  ka- 
terim pa  manjka  trdnih,  zanesljivih  tal.  Dopscheva  iz- 
vajanja so  splošno  točna  in  temeljita,  vendar  ne  zado- 
voljujejo v  vseh  posameznostih.  Zato  bodemo  tekom 
naše  razprave  še  imeli  priliko  obširneje  govoriti 
o  njih< 

^  Mitteilungen   der   Anthropologischen   Gesellschaft.    Bd. 
XXVIIL,  pag.  171  seq.;  Bd.  XXXV.,  pag.  64  scq. 


Vsa  ta  učenjaška  polemika  je  spravila  na  dan 
mnogo  novega  znanstvenega  gradiva  o  slovenskih 
županih,  njih  početku,  značaju,  pomenu  in  njihovi 
službi.  Z  raznih  plati  se  je  osvetljevalo  njihovo  so- 
cialno stališče  in  delovanje.  Pri  tem  se  je  pokazalo, 
da  je  z  župani  v  tesni  zvezi  vsa  starejša  slovenska 
socialna  in  gospodarska  zgodovina.  Zato  je  za  nas 
povoda  dovolj,  da  se  nekoliko  natančneje  pečamo 
s  tem  vprašanjem,  zlasti  ker  so  trditve  in  sodbe  tujih 
učenjakov  o  naših  upravnih  uredbah  mnogokrat 
zmotne  in  pomanjkljive. 

Poglejmo  najprej,  kaj  pomeni  beseda  župan? 
Njena  etimologija  še  ni  popolnoma  gotova.  Linhart  je 
svoj  čas  naivno  razlagal,  da  pride  župan  od  besede 
zovpan,  češ  da  mora  ljudi  skupaj  sklicati,  kar  se  godi 
na  Spodnjem  Štajerskem  z  rogom.  Ko  je  1.  1889.  pri 
nas  Milkowicz  načel  vprašanje  o  slovenskih  županih, 
je  izkušal  besedo  župan  spraviti  v  stik  z  nemškim 
gau  f^awi,  gowa,  gouwa),  ki  se  je  v  slovanskih  jezikih 
izpremenil  v  saupe,  sup,  župa,  drugi  del  »pan«  =  ban 
bi  torej  označil  gospodarja  kakega  okraja.^  Seveda 
ta  razlaga  ni  našla  priznanja.  Po  Miklošiču  (Etym. 
W6rterbuch)  pomenja  staroslovenski  župan  vladarja 
ali  gospodarja  kakega  okrožja  (»Beherrscher  eines 
Bezirkes«).  Briicknerju  se  zdi  beseda  tujka  in  pomeni 
isto  kakor  staročeški  h  p  a  n  (pan)  =  gospod.  Naj- 
več priznanja  je  našla  zadnji  čas  med  slavisti  Brug- 
manova  razlaga,  ki  jo'  izvaja  iz  podstave  »geupa«  in 
jo  spravlja  v  stik  z  indskim  glagolom  »gopayati«  = 
»on  varuje  ali  čuje  nad  čim«.  Župa  pomenja  torej 
prvotno  stražo  ali  varstvo  in  tudi  kraj,  ki  se  varuje 
ali  čuva.    Praslovanska  oblika  je  bila  »geupa«,  iz  ka- 

1  Milkowicz  ;  Dic  Supanciverfassung  (Mitthcilungen  dcs 
Muscalvercines  1889,  str.  4    si.). 


tere  je  z  izpremenom  »e  u«  v  »u«  in  omehčanjem 
prcdidočega  soglasnika  nastala  mlajša  oblika  »ž up  a«. 
Peisker,  ki  si  je  prisvojil  Brugmanovo  razlago,  iz  nje 
takoj  sklepa,  da  pomenja  »župa«  prvotno  pašo  (»re- 
gio  pastoria«)  »župan«  pa  pastirja  (compastor,  Weide- 
genosse)  in  izrablja  etimologijo  v  podkrepljenje  svo;je 
teorije.^  —  Balzer  se  ni  spuščal  v  nezanesljive  etimo- 
loške preiskave,  ampak  se  je  zadovoljil  z  ugoto- 
vitvijo, da  župan  pri  Slovanih  pomeni  sploh  oblast- 
nika in  uradnika. 

Dasiravno  nam  beseda  sama  ne  razkrije  po- 
mena in  značaja  naših  starih  županov,  je  vendar  to- 
liko gotovo,  da  imamo  v  njih  ohranjene  najstarejše  in 
pristno  slovanske  oblastnike. 

Grški  zgodopisec  Prokopij  nam  v  6.  stoletju  opi- 
suje državno  uredbo  pri  Slovanih  na  sledeč  način: 
»Ta  naroda,  Sloveni  in  Antje,  nimata  samovladarja, 
temveč  živita  od  nekdaj  kot  demokratično  ljudstvo  in 
zato  se  pri  njih  vedno  javno  razpravlja  o  koristnih  in 
škodljivih  zadevah.  Enako  postopajo  tudi  v  vseh  dru- 
gih rečeh  po  svojih  starih  navadah.«^  Par  stoletij  po- 
zneje (952)  je  grški  cesar  Konstantin  VII.  Porfiro- 
genet  označil  natančneje  slovanske  oblastnike,  pišoč: 
»Vladarjev  pa,  kakor  pravijo,  ta  ljudstva  (Jugoslo- 
vani) nimajo  razen  županov-starcev,  kakor  tudi  ostali 
Slovani.^  In  skoraj  ob  istem  času  (973)  poroča  arab- 
ski potovalec  Ibrahim  Ibn  Jakub  o  severnih  Slova- 
nih: »Nimajo  nobenega  kralja  in  se  ne  pokoravajo 
kaki  posamezni  osebi,   temveč  njihovi   oblastniki   so 


^  Peisker:  Die  alteren  Beziehungen  der  Slawen  zu  Turko- 

tataren  und  Germanen,  str,  103  si, 

^  Kos:   Gradivo  za  zgodovino  Slovencev,  I,,   str,   28, 

'  Migne:  Patrologiae  cursus  completus,  Series  graeca  po- 

aterior  t.  CXIII,  col.  251. 

njihovi  starejšine.«^  O  teh  razmerah  se  je  Ibrahim  po- 
učil na  dvoru  cesarja  Otona  L  v  Merseburgu  in  nje- 
govo poročilo  se  lepo  strinja  s  tem,  kar  pripoveduje 
Konstantin  Porfirogenet  o  Jugoslovanih.  Zgodopisec 
Nestor  večkrat  omenja  v  svoji  kroniki  »starejšine«  kot 
glavarje  posameznih  rodov  ali  načelnike  mest.  Tudi 
Peisker  navaja  v  svojem  delu:  »Die  altern  Beziehun- 
gen«  par  listin,  ki  dobro  osvetljujejo  razmerje  med 
oblastniki  in  podložniki  pri  slovanskih  rodovih,  tako 
listina  iz  1.  1182,  o  polabskih  Slovanih  (Dalemincih); 
kjer  se  navajajo  »starejšine«  vasi,  katere  (Slovani)  v 
svojem  jeziku  imenujejo  »župane«  (seniores  villarum, 
quos  lingua  sua  supanos  vocant).^ 

Besedi  župan  in  starejšina  se  torej  rabita  vza- 
jemno, Dasiravno  se  imenuje  »starejšina«  navadno 
glavar  kake  rodbine  ali  zadruge,  vendar  utegne  po- 
meniti tudi  predstojnika  župe  ali  plemena.  Enako  žu- 
pan po  besednem  pomenu  označuje  predstojnika  župe 
(večjega  okrožja),  a  se  rabi  tudi  za  glavarje  malih  na- 
selbin, ki  štejejo  komaj  tri  ali  štiri  zemljišča. 

Srbski  in  bosenski  dinasti  so  se  do  novega  veka 
imenovali  župani  ali  veliki  župani,  enako  kakor  tudi 
naši  vaški  predstojniki.  Pri  Hrvatih  se  župani  vzpo- 
rejajo  z  grofi  (comites)  in  župe  so  obsegale  vso  ono 
ozemlje,  kjer  se  je  naselilo  isto  pleme  (generatio, 
genus),^  Isto  je  bilo  tudi  pri  Slovencih  v  najstarejši 
dobi  narodne  samostojnosti.  Pozneje  nam  označuje 
župan  vsakega  oblastnika  ali  sodnika,  naj  ima  potem 
že  višjo  ali  nižjo  stopinjo  pri  javni  upravi. 

Ker  je  bila  županija  pri  Slovanih  izprva  največja 
enota  in  župani  edini  oblastniki,  si  lahko  razlagamo, 
zakaj  so  skoraj  vsi  drugi  izrazi  za  označevanje  vla- 

1  Peisker:   Die   alteren  Beziehungen   etc,   str.   132, 

2  Klaič:  Povijest  Hrvata,  I.,  str.  130. 


darjev  in  oblastnikov  izposojene,  tuje  besede,  tako: 
knez,  kralj,  cesar.  Domačim  besedam  lahko  prište- 
vamo le  še  vojvoda  in  vladiko.  Prvi  izraz  označuje 
načelnika  ali  voditelja  v  boju,  drugi  pa  v  knjižnem 
jeziku  pomenja  le  cerkvene  oblastnike  (škofe)  in  je 
med  ljudstvom  skoraj  neznan. 


2«  Zadruge.  —  Staroslovenski  veliki 

župani. 

Pot  do  županov  nas  vodi  preko  zadrug,  ki  so 
bile  osnovne  organizacije  vsega  družabnega  življenja 
pri  Jugoslovanih.  Že  štajerski  zgodovinar  Krones  je 
spoznal,  da  so  župani  v  najtesnejši  zvezi  s  staroslo- 
venskim  zadrugarstvom,  ki  je  vplivalo  tudi  na  sno- 
vanje vasi  in  naselbin/ 

Kaj  je  bila  zadruga,  ni  treba  na  tem  mestu  ob- 
širneje razkladati.  Obsegala  je  več  rodbin  pod  eno 
streho,  združenih  po  krvnem  sorodstvu,  ki  so  imele 
skupno  gospodarstvo.  Osnovana  je  bila  torej  na  rod- 
binski in  imovinski  vzajemnosti.  Načelnik  zadruge  je 
bil  starešina,  ki  je  vodil  gospodarstvo,  razdeljeval 
delo  in  skrbel  za  vse  potrebe  zadrugarjev.  Ni  dvoma, 
da  so  tudi  Slovenci  prinesli  s  seboj  to  socialno  usta- 
novo v  sedanjo  svojo  domovino  in  jo  vsaj  deloma 
ohranili  skozi  ves  srednji  vek  do  najnovejšega  časa. 

Katere  priče  imamo  za  to? 

Ko  Je  pred  več  kot  tremi  desetletji  dr.  Babnik 
pisal  o  »sledovih  slovenskega  prava«  (Letopis  Matice 
Slovenske  1883),  ni  mogel  navesti  mnogo  dokazov. 
Poudarjal  je  le,  da  se  v  srednjeveških  darilnih  in  kup- 
nih pogodbah  večkrat  navaja  oče  z  mnogimi  sinovi 


^  Krones;  Verfassung  und  Verwaltung  der  Mark  und  dcs 
Hcrzogtums  Steier,  str,  437;  »Sicherlich  haben  wir  bei  den  Su- 
panen  der  alten  Steiermark  an  eine  uralte  Einrichtung  zu  den- 
ken,  die  mit  dem  altslawischeji  Geschlcchter-  oder  Familien- 
verbande  zusammenhangt,  der  ja  auch  der  Dorfbildung  zu- 
grunde  lag.« 


in  hčerami,  ki  se  vsi  skupaj  podarijo,  kar  napravi 
vtis,  da  imamo  zadrugo  pred  seboj.  Tako  čitamo  v 
neki  solnograški  listini  iz  leta  864.  sledeče:  »Con- 
cessimus  in  Karantana  in  loco  vocato  Kurca .... 
servos  quinque  cum  uxoribus  et  filiis  . . .  et  manentes 
servos  XV.  cum  coloniis  et  uxoribus  et  filiis.«  Več- 
krat se  v  listinah  imenuje  kak  Slovenec  s  sinovi  in 
zavoljo  velikega  števila  teh  bi  mogli  slutiti,  da  je  to 
zadruga  ter  da  listina  starešina  imenuje  očeta,  tako 
n.  pr.;  V  dolini  Aniže  so  pod  oblastjo  Liutolfa  ti  ne- 
voljniki:  Gatta  s  svojimi  šesterimi  sinovi,  Geza  s  svo- 
jimi petimi  in  Diotrat  z  dvema  (In  Ensitala  sub  po- 
testate  Liutulfi  haec  mancipia  sunt:  Gatta  cum  suis 
filiis  VI,  Geza  cum  filiis  V,  Diotrat  cum  filiis  II).  Te 
zglede  še  lahko  pomnožimo  z  nekim  drugim  značil- 
nejšim:  Leta  888,  je  podaril  kralj  Arnulf  z  listino, 
spisano  v  Krnskem  gradu,  ženi  Mildrudi,  soprogi 
svojega  točaja  Heimona,  mnogo  podložnikov  (man- 
cipia). Med  drugimi  so  bili  tudi  darovani  v  Zdolah  pri 
Porečah  ob  Vrbskem  jezeru  »Trebibrat  s  svojo  ženo, 
svojimi  sinovi,  njih  ženami  pa  z  vsemi  zemljišči  in 
posestvi  vred«  (Trebivater  cum  uxore  sua  nec  non 
filiis  suis  uxoribusque  filiorum  suorum  atque  cum 
teritoriis  omnibusque  posessionibus  eorum).^  Dasi- 
ravno  je  listina  glede  datuma  nepristna,  vendar  nič 
ne  izgubi  na  svoji  vrednosti  za  spoznavanje  tedanjih 
socialnih  razmer.  Iz  nje  pa  moremo  nujno  sklepati, 
da  imamo  tu  opraviti  s  slovensko  zadrugo,  katere 
glavar  je  bil  Trebibrat  in  ki  je  imela  svoja  zemljišča 
in  še  drugo  imetje.  Babnik  se  je  skliceval  tudi  na 
posebno  slovensko  poljsko  mero  (hoba  slavinisca), 
katero  so  si  Slovenci  osnovali  z  ozirom  na  potrebe 


^  Kos:  Gradivo,  II.,  str.  292. 

zadruge  in  na  posebno  dačo,  ki  so  jo  plačevali  (solita 
decima  secundum  consuetudinem  Sclavorum).  Toda 
poslednja  nima  z  zadružnim  življenjem  nič  opraviti  in 
je  bila  le  neka  olajšava  za  novoizpreobrnjene  Slo- 
vane, ki  je  že  v  12.  stoletju  prenehala. 

Odkar  so  začeli  izhajati  avstrijski  urbariji  in  so 
se  priredili  za  posamezne  dežele  natančni  diploma- 
tariji,  se  je  število  prič  za  družno  življenje  med  Slo- 
venci zelo  pomnožilo.  V  urbarijskih  zapisnikih  se  ime- 
nujejo zadrugarji  socii  (tovariši),  complices  (sodrugi), 
communes,  convivae,  nemško;  geselle,  mittail,  gemei- 
ner.  Izmed  mnogih  le  nekaj  zgledov.  Na  škofjeloškem 
gospostvu  brižinskih  škofov  se  omenjajo  L  1291,  še 
precej  pogosto  slučaji  skupnega  zadružnega  gospo- 
darstva. Tako  čitamo:  Lampert  in  njegov  tovariš 
imata  eno  zemljišče  (Lampertus  et  socius  suus  1  hu- 
bam);  Wildung  in  Mihel  imata  eno  kmetijo;  Martin 
in  Jakob  eno  kmetijo;  Svobodin  in  Hartwig  eno  zem- 
ljišče.^ Tu  pa  ni  morda  misliti,  da  so  bili  omenjeni 
posestniki  le  polzemljakarji,  ker  se  taki  v  urbariju 
posebej  naštevajo,  ampak  izraža  se  skupno  gospo- 
darstvo. V  Svibnem:  Jakkl  daselbst  und  sein  Bruder 
und  Mattheus  und  ihr  Mittheil  (štiri  rodbine  na  enem 
posestvu);  v  županiji  Kamnik:  Smole  von  Tuchhein 
und  sein  Mittail;  v  župniji  Laško:  Rudbertus  cum 
socio  .  .  .  item  Crise  cum  socio  habet  unam  hobam; 
v  Poljčanah  (1249):  Radwanus  cum  complicibus  suis. 

Isto  so  nam  potrdile  preiskave  krajev- 
nih imen,  katerih  je  veliko  število  narejenih  iz 
osebnih  imen.  Znano  je,  da  so  se  po  prvem  poglavarju 
imenovali  tudi  vsi  člani  zadruge;  po  Markoviču  so  se 
vsi  njegovi  zadrugarji  imenovali  Markoviči,  po  Rado- 


^  Zahn:  Codex  diplom.,  III.,  212  si. 

vanu  Radovljani,  po  Pribini  Pribinci  itd.  Take  vrste 
krajevna  imena  nahajamo  zlasti  na  vzhodnem  Štajer- 
skem med  ogrskimi  Slovenci,  n.  pr.  Matjaševci,  Ra- 
dovci,  Neradovci,  Štefanovci,  Šulinci,  Šalovci,  Sta- 
novci,  Sebeborci  itd.  Štrekelj  je  tudi  o  mnogih  drugih 
krajevnih  imenih  po  slovenskem  Štajerju  dokazal,  da 
jih  je  treba  izvajati  iz  osebnih  imen  njihovih  ustano- 
viteljev in  prvih  poglavarjev.^  Ime  Boletina  (vas  v 
šmarskem  sodnem  okraju)  in  Bolečka  ves  pri  Sveti 
Mariji  na  Ptujski  gori  je  izvajati  od  osebnega  imena 
Bole  -eta.  Za  Braslovče  (Fraslau)  moramo  izhajati 
od  slovenskega  imena  Braslav,  kakor  se  je  zval  neki 
panonski  vojvoda  za  časa  cesarja  Arnulfa.  Čagona  ni 
drugega  kakor  Čagojina  od  Čagoj,  kakor  Radgona  iz 
Radigojina  ali  Radigojevina.  Od  osebnega  imena 
Radigoj  imamo  na  Štajerskem  in  Koroškem  še  več 
drugih  izpeljank  v  krajevnih  imenih.  Tako  se  zove 
sedanja  vas  Radersdorf  (v  sod.  okraju  Fiirstenfeld) 
1.  1197.  Radigoysdorf.  Istotako  se  imenuje  Rollsdorf 
v  občini  Lohngraben  (sod.  okraj  Weitz)  1.  1326.  Ra- 
degeustorf.  Tudi  za  Radnjo  ves  (Radensdorf)  v  občini 
Podklošter  na  Koroškem  in  sosednjo  Rekarjo  ves 
nahajamo  še  v  13.  stoletju  ime  Radigoysdorf.^  Za 
Okoslavce  moramo  iskati  vir  besedi  v  osebnem  imenu 
Volkoslav.  Vitomarci  pri  Sv.  Andražu  v  Slovenskih 
goricah  so  se  prvotno  imenovali  Vitomerci,  to  je  kraj, 
kjer  živi  s  svojimi  ljudmi  mož  Vitomer.  Celo  znano 
ime  Žice  (Zajcklošter)  po  Štreklju  ni  nič  drugega 
kakor  Žifča  vas  ali  Žitkova  vas,  torej  posestvo  moža, 
zvanega  Žitek  ali  Žitko,  ki  je  še  dandanašnji  na  Štajer- 
skem navadno  družinsko  ime  (priimek). 


^  časopis  za  zgodovino  in  narodopisje  1906,  str.  41. 
-  Časopis  za  zgodovino  in  narodopisje  1913,  str.  19. 

Stogersdorf  je  bil  še  leta  1140.  Stojgojsdorf,  to 
je  Stojgojeva  vas,  in  Stangersdorf  pri  Lipnici  ob  istem 
času  še  Stanigoisdorf  ali  Stanigojeva  vas.  Tudi  naša 
kranjska  Radovljica  najbrže  pomeni  naselbino  Rado- 
vanovo,  kakor  se  Ligojna  pri  Vrhniki  izvaja  iz  Ljubi- 
gojina  in  znači  Ljubigojevo  kolonijo.  ^ 

Urbarijski  zapisniki  nam  pričajo^  da  so  se  v 
zgodnjejn  srednjem  veku  posamezne  naselbine  in  kraji 
pogosto  kratko  označevali  z  imenom  dotičnega  žu- 
pana ali  starejšine,  iz  katerega  se  ](.  pozneje  razvilo 
krajevno  ime,  V  nekem  škofjeloškem  urbariju  iz  leta 
1291.  čitamo;  »Pri  Marinu«,  »pri  Svobodinu  in  Semi- 
goju«,  »pri  Cvetogoju«  itd.  Isti  način  imenovanja  za- 
sleduj smo  v  štajerskih  urbarijih,  n.  pr.  pri  Veligoju 
na  Pchorju,  pri  županu  Andreju,  pri  Hermanu,  pri 
Lamb»'-rtu  itd. 

Nam  vsa  ta  krajevna  imena  dokazujejo  veliko 
patriarhalno  oblast,  ki  jo  je  imel  starejšina  ali  župan 
v  svoji  zadrugi,  oziroma  naselbini,  pa  nam  tudi  iznova 
izpričuje  zgodovinsko  dejstvo,  da  so  r>e  pri  Slovencih 
enako,  kakor  pri  drugih  Jugoslovanih,  vse  socialne 
in  politične  tvorbe  razvile  iz  razširjene  rodbine,  to 
je  zadruge. 

Dopsch,  ki  priznava,  da  so  bile  zadruge  razšir- 
jene med  Slovenci  skozi  ves  srednji  \K\k,  pa  taji,  da 
bi  bila  ta  ustanova  lastna  le  Slovarom,  češ  da  jo 
nabijamo  tudi  pri  drugih  narodih,  pri  Indih,  Grkih, 
Rimljanih,  Germanih  in  Romanih.  Posebej  o  zadrugah 
v  alpskem  ozemlju  trdi  Dopsch,  da  niso  ostanki  slo- 
vanske socialne  uredbe,  ampak  da  so  nastale  v  j^or- 
skjh  krajih  zaradi  ložjega  gospodarstva,  kakor  >Ge- 
meinhausereien«  pri  Tirolcih,  v  Gornji  Avstriji  in  v 

1  Carniola  1909,  str.  45  nasl. 

Švici. ^  So  li  zadruge  mednaroden  gospodarski  pojav 
ali  ne,  v  to  vprašanje  se  na  tem  mestu  ne  bomo 
spuščali,  pač  pa  moramo  poudarjati,  da  so  zadruge 
po  vzhodnih  alpskih  pokrajinah  pripisovati  sloven- 
skemu gospodarskemu  vplivu  in  jih  li  ustvarila  šele 
gospodarska  potreba.  To  sledi  že  iz  tega,  ker  zadruge 
niso  bile  omejene  na  gorate  kraje,  kakor  meni 
Dopsch,  ampak  jih  še  bolj  pogosto  nahajamo  v  ogrski 
nižini  in  v  Beli  krajini.  Morda  so  gospodarske  koristi 
vplivale,  da  so  se  zadruge  ohranile  do  19,  stoletja  v 
Pustrski  dolini,  ko  je  pokrajina  že  več  kot  pol  tisoč- 
letja prej  bila  popolnoma  nemška,  a  njihov  slovan- 
ski izvor  sta  dovolj  ugotovila  Bidirmann  in  Miter- 
rutzner.  Drugod  gospodarski  vplivi  niso  bili  mero- 
dajni  niti  za  njihov  postanek.  Splošno  opažamo,  da 
so  se  zadruge  med  Slovenci  najdalj  ohranile  ob  vzhod- 
ni in  južni  periferiji,  kjer  je  bil  nemški  gospodar- 
ski vpliv  najslabši  in  kjer  je  ohranilo  življenje  svoj 
prvotni  značaj.  —  Še  v  začetku  19.  stoletja  je  našel 
Čaplovič  med  ogrskimi  Slovenci  v  eni  hiši  po  dva  ali 
tri  brate  s  svojimi  rodbinami.  Najstarejši  brat  je  vodil 
gospodarstvo  in  kot  starešina  imel  pravico,  da  je 
prenočeval  v  izbi,  najodličnejše  n  prostoru  v  hiši, 
medtem  ko  so  si  zadrugarji  morali  poiskati  ležišča  v 
kuhinji  ali  v  hlevu. 2  Slično  je  bilo  pri  beneških  Slo- 
vencih. Sredi  minulega  stoletja,  ko  je  bila  Benečija 
še  avstrijska,  so  vladale  med  njimi  še  zelo  patriar- 
halne razmere.  Kakor  v  Vojašl^i  krajini,  so  živele  v 
eni  hiši  po  tri  ali  štiri  rodbine.  Tisti  izmed  sinov, 
kateremu   je    umirajoči    oče    dal    blagoslov,    je    vodil 

^  Dopsch:  Die  altere  Sozial-  uad  Wirtschaftsverfassung 
der  Alpenslawen,  str,  147    si, 

2  Czaplovicz:  Die  Kroaten  und  Wendcn  in  Ungarn, 
Pressburg   1829 

gospodarstvo,  skrbel  za  red,  prodajal  in  kupoval  za 
vso  zadrugo,  sprejemal  denar  in  poravnaval  troške; 
drugi  so  morali  delati  in  izvršiti,  kar  je  gospodar 
ukazal.  Upreti  so  se  mu  smeli  le  tedaj,  kadar  je  kaj 
odredil,  kar  je  bilo  v  škodo  skupnemu  gospodarstvu.^ 
Posamezni  sledovi  zadružnega  življenja  so  se  ohranili 
še  tudi  v  Beli  Krajini  in  v  Ziljski  dolini  na  Koroškem. 
Med  Belokranjci  je  še  dobro  znan  »osebujek«, 
to  je  osebna  lastnina  rodbinskih  članov  v  nasprotju  s 
skupnim  imetjem.  Vsak  družinski  član  ima  navadno 
svojo  shrambico,  moški  kofan,  ženska  skrinjo,  kamor 
spravljajo  svoje  stvari:  darila,  spominke  in  drugo 
lastnino.  —  Drugod  so  se  zopet  ohranile  do  naj- 
novejšega časa  »soseske«  ali  »sosečke«  kot  lastnice 
skupnega  nepremičnega  premoženja:  pašnikov,  njiv, 
gozdov;  ladij  za  prevažanje  blaga  in  ljudi  itd.  Uprava 
je  bila  v  rokah  kmečkih  zadrug  ali  korporacij. 


Ako  je  zadružno  življenje  med  Slovenci  dovolj 
izpričano,  pa  imamo  o  višjih  socialnih  tvorbah  pri 
njih  le  malo  poročil.  Več  zadrug  je  tvorilo  ž  u  p  o  , 
kateri  je  načeloval  ž  u  p  a  n.  Višja  enota  je  bila  ple- 
menska zveza,  ki  je  obsegala  vse  ozemlje,  naseljeno 
od  istega  rodu  ali  plemena  (genus,  generatio).  Na- 
vadno je  bila  to  kaka  zemljepisna  celota:  večja  dolina 
ob  reki,  svet  med  dvema  vodama  itd.  Kakor  pri  Hr- 
vatih, si  moramo  tudi  pri  Slovencih  tja  do  8.  stoletja 
misliti  plemensko  zvezo  kot  navadno.  Tem  večjim 
okrajem  so  načelovali  župani,  ki  so  se  kot  voditelji  v 
boju  nazivali  tudi  vojvode.  Take  vrste  župani  so  bili: 
Valuk,    Borut,    Gorazd,    Hotimir,    Volkun,    Vojnomir, 


1  Letopis  Matice  Slovenske  1883,  str,  89. 

Pribislav,  Semika,  Stojmir,  Etgar.  Med  plemenske  žu- 
panije  smemo  prištevati  »hrvatsko  županijo«  (pagus 
Chrovati),  ki  je  obsegala  povodje  Gline  z  rodovitno 
ravnino  med  Vrbskim  jezerom  in  Velikovcem,  in  je 
v  8.  stoletju  postala  središče  zvezne  slovenske  drža- 
vice. Na  vzhodnem  Štajerskem,  kjer  se  proti  koncu 
9.  stoletja  omenja  Dudlebska  grofija,  smemo  prej  z 
veliko  verjetnostjo  iskati  slovensko  županijo  s  sredi- 
ščem v  Radigojevini  (Radgoni).  Nemško  ime  Rati- 
goysburg  (Radkersburg)  nam  tudi  priča,  da  je  imela 
župa  v  tem  gradu  svoje  utrjeno  zavetje  ali  branik  ob 
sovražnih  napadih,  kakršna  sta  bila  na  Koroškem 
Blatograd  in  Krnski  grad.  Ob  spodnji  Muri  je  bilo 
naseljeno  pleme  Gjure,  ki  je  imelo  svoje  središče  v 
gradu  Spodnja  Lendova,  ki  je  bil  z  vodami  in  močvirji 
zelo  utrjen.  V  13.  stoletju  se  omenja  tu  neki  grof 
Hahold,  ki  je  brez  dvoma  stopil  na  mesto  prvotnih 
županov.  Od  njega  izvira  znana  grofovska  rodbina 
Banfy,  ki  je  imela  več  stoletij  v  posesti  gospostvo 
Lendova.^  Slednjič  moramo  šteti  v  isto  vrsto  tudi 
»velike  županije«  na  Beneškem:  landarsko,  šent- 
lenartsko  in  belgrajsko.  Že  koroški  zgodovinar  An- 
kershofen  je  slutil,  da  so  na  mesto  slovenskih  velikih 
županij  v  dobi  frankovske  oblasti  stopile  grofije  (co- 
mitatus),  katere  so  upravljali  grofi  (comites).^  Isto 
nam  potrjujejo  hrvatski  zgodovinski  viri,  kjer  se 
župani  od  11,  stoletja  naprej  imenujejo  »comites«  in 
županije  »comitatus«.  —  O  delovanju  in  oblasti  naših 
»velikih«  in  malih  županov  v  tej  dobi  nimamo  podrob- 


^  Krčelič:  Hist,  cath,  eccl,  Zagrabiensis,  pag,  86, 

^   Ankershofen:     Handbuch    der    Geschichte    des   Hcrzog- 

thumes  Karnten,  II,,  str,  359:   Bei  dieser  Einteilung  des  Landcs 

in  Komitate   mag  die  untcr  den  slavischen  Fiirsten  bestandene 

Theilung  in  Zupanien  wenigstcns  zu  Grunde  gelegt  worden  sein. 

nejših  poročil.  Pač  pa  sinemo  po  analogiji  sklepati,  da 
je  bila  slična,  kakor  pri  Hrvatih  in  drugih  slovanskih 
plemenih.  —  V  prvi  vrsti  je  bil  župan  sodnik  med 
zadrugami  in  njih  posameznimi  člani.  Zato  je  prvo 
vprašanje  umeščujočega  kmeta  pri  Krnskem  gradu  o 
novem  vojvodu:  »Če  je  pravičen  sodnik,  skrben  za 
blagor  dežele  in  svobodnega  rodu?«  In  novega  voj- 
voda prvo  opravilo  je,  da  gre  popoldne  na  gospo- 
svetsko  polje,  kjer  je  postavljen  njegov  »sodni  stol«, 
in  deli  zajme.^  —  Razen  tega  je  bil  župan  v  pagan- 
skih  časih  tudi  svečenik  svoje  župe,  kakor  starejšina 
(domačin)  svoje  zadruge,  ker  stari  Slovani  niso  imeli 
posebnih  duhovnikov;  za  časa  vojne  pa  je  načeloval 
župni  in  plemenski  vojski.  Od  tod  imena:  »vojvoda, 
herzog,  dux«. 

Preko  plemenskih  zavez  in  velikih  županij  se 
socialna  tvorilna  sila  Slovencev  ni  povzpela.  Le  rod- 
bina in  zadruga  sta  bili  strogo  organizovani.  Starejšina 
je  imel  kot  gospodar  in  lastnik  zadružnega  premo- 
ženja pravo  vladarstvo  nad  drugimi  člani.  Bil  je  sod- 
nik med  zadrugarji,  skrbel  za  njih  varstvo  in  bil  v 
paganskih  časih  tudi  duhovnik  rodbine.  Vsaka  za- 
druga, vsako  pleme  je  častilo  duše  svojih  umrlih  gla- 
varjev kot  božanstva.  Vsaka  hiša  je  imela  svojega 
hišnega  duha,  na  katerega  spominjajo  besede:  Ded, 
Šetek  ali  Šotek  itd.^  Zunanji  vplivi  so  včasih  za  kratek 
čas  ustvarili  neke  vrste  zvezno  državo,  kakršna  je 
bila  v  prvi  polovici  7.  stoletja  Samova  država  in  v 
8,  stoletju  koroška  državica  pod  Borutom,  Gorazdom 


^  Na  sličnih  stolih  so  tudi  bosenski  župani  in  vojvodi 
razsojali  pravde.  Priči  za  to  sta  nam  še  ohranjeni,  namreč  »her- 
ccg  Stjepana  stolica«  iz  15.  stoletja  in  »stolica  kralja  Sandala« 
iz  iste  dobe  v  sarajevskem  muzeju.  Prim,  Argo  VIII.,  str.  11  si, 

2  Krek:  Einleitung,  str.  410. 

in    njegovimi    nasledniki.     Toda  ti  poizkusi    niso  bili 
trajni  in  niso  privedli  do  stalnih  državnih  tvorb. ^ 

Na  tem  mestu  moramo  omeniti,  da  \e  tudi  malo- 
številno slovensko  plemstvo,  ki  se  omenja  v  9.  in 
10.  stoletju,  imelo  svoj  izvor  v  županih.  Ako  je  župan- 
ska oblast  v  rodbini  postala  dedna,  kakor  je  vojvod- 
ska  čast  prešla  od  Boinita  na  Gorazda  in  Hotimira,  so 
se  nositelji  te  časti  naravno  čutili  vzvišene  nad  pre- 
proste ljudi,  tembolj,  ker  so  jih  vzporejali  s  frankov- 
skimi  grofi  (comitcs).  Bogata  posestva,  ki  so  jih  do- 
bili na  priporočila  vplivnih  oseb  od  kralja  ali  cesarja, 


1  Iz  tega  razloga  je  nedavno  dr,  Pivko  v  »Časopisu  za 
zgodovino  in  narodopisje«  (1914,  str,  155  si,)  pobijal  Fredegar- 
jevo  poročilo  o  Samovi  čcško-slovenski  državi,  češ  »da  so  fran- 
kovski  in  bizantinski  zgodovinarji  popolnoma  edini  v  poročilih 
o  neizmerni  slabi  organizaciji  slovanskih  plemen  in  zadrug,  ki 
ni  pripuščala  nobene  trajne,  preko  lokalnih  razmer  segajoče  po- 
litične zveze.  Taki  narodi  so  vselej  šele  po  večstoletnem  raz- 
voju prihajali  do  nekakih  nazorov  o  državi  ali  vladi.  Iz  psiho- 
loških ozirov  je  torej  zanikati  vprašanje,  ali  so  Slovenci  in  Čehi 
imeli  že  v  7,  stoletju  krepko  državo,«  Toda  »s  psihološkimi  raz- 
logi« se  izpričana  zgodovinska  dejstva  ne  dajo  ovreči.  Nihče  ne 
trdi,  da  je  bila  Samova  država  trajna  in  krepka,  a  nastala  je 
pod  pritiskom  vnanjih  razmer.  Kdor  bi  hotel  Fredcgarjevo  po- 
ročilo v  tej  točki  dokazati  kot  nezanesljivo,  bi  že  moral  nasto- 
piti s  konkretnejšimi  dokazili,  kakor  jih  čitamo  na  tistih  dveh 
straneh  (»Fredegar  ni  zanesljiv  kronist«,  »o  karantanskih  in 
čeških  zadevah  ne  ve  vobče  ničesar«,  »v  ostalih  frankovskih 
kronikah  ne  nahajamo  nikjer  poročil  o  večjih  tvorbah  pri  Slo- 
vanih« itd,).  Primerjaj  temeljita  Kosova  izvajanja  k  Fredegar- 
jevemu  poročilu  v  »Gradivu«  (I,  str.  195  si.),  Ako  naj  tudi  za- 
vržemo  solnograškega  brezimnega  zgodopisca  (Anonymus  de 
conversione  Bagoariorum  et  Carantanorum),  ki  nam  je  bilydoslej 
glavni  vir  za  staroslovensko  zgodovino,  ker  je  po  mnenju 
dr.  Pivkota  »netočen  in  zasleduje  s  falzifikati  svoj  posebni  smo- 
ter«, potem  si  bodemo  s  takim  »kriticizmom«  sami  izpodkopali 
tla,   na  katerih  stojimo. 

Župani.  2 

so  še  dvignila  njih  ugled.  V  to  vrsto  plemstva  spada 
grof  Vitogoj,  ki  je  imel  L  859.  svoja  zemljišča  v  ad- 
montski  dolini,  plemenitaš  Svetopolk,  ki  je  živel  proti 
koncu  devetega  stoletja  poleg  koroške  Krke,  Pribi- 
slav,  ki  je  imel  svojo  lastnino  blizu  Medvod  na  Kranj- 
skem in  še  mnogi  drugi.  Tudi  če  bi  zasledovali  rodov- 
nike marsikaterih  naših  odličnih  plemiških  rodbin 
nazaj  v  zgodnji  srednji  vek,  bi  morda  včasih  naleteli 
na  preproste  slovenske  župane  ali  svobodnjake  kot 
pradede,  katerih  potomci  pa  so  si  pozneje  nadali 
nemško  ime  in  pozabili  na  svoje  pokoljenje. 


3.  Pod  nemškimi  vladarji.  —  Županske 
sodbe.  »Dekani.« 

Ko  so  frankovski  vladarji  postali  gospodarji  slo- 
venske zemlje,  so  našim  prednikom  pustili  njih  last- 
nino. Karol  Veliki  ni  v  krvavih  bojih  premagal  karan- 
tanskih  Slovencev,  pač  pa  so  se  ti  prostovoljno  po- 
dali pod  njegovo  vrhovno  oblast;  še  celo  pomagali  so 
mu  v  njegovih  bojih  z  Obri.  Zato  jim  je  pustil  njihove 
domače  vojvode  in  njih  prejšnjo  ustavo.  Svobodni  Slo- 
venci so  še  dalje  uživali  svojo  prostost  in  se  veselili 
svojih  pravic  (salvis  tamen  proprietatibus  liberorum 
Sclavorum),  le  tisti  so  izgubili  svojo  prostost  in  svoje 
imetje,  ki  so  se  udeležili  kakega  upoira  zoper  vladarja 
in  državo.  Ker  se  je  veliko  Slovencev  na  strani  pa- 
nonskega vojvoda  Ljudevita  vojskovalo  zoper  čete 
cesarja  Ludovika,  so  bili  kaznovani  tako,  da  so  na- 
mesto domačih  vojvodov  dobili  tujce  za  gospodarje. 
To  je  menda  zlasti  zadelo  Kranjce  ob  Savi  in  neka- 
tere Karantance,  ki  so  potegnili  z  Ljudevitom,  Takrat 
in  pri  sličnih  priložnostih  je  marsikak  Slovenec  iz- 
gubil svojo  svobodo  in  svoje  premoženje.  Tako  je  neki 
Karantanec  ali  Slovenec,  ki  je  bil  lastnik  tretjine  ptuj- 
skega mesta,  pa  je  bil  zaradi  veleizdaje  obsojen,  iz- 
gubil vse  svoje  imetje. "^  —  Le  v  Panoniji  se  je  pod 
vrhovno  oblastjo  nemških  cesarjev  ohranila  samo^ 
stojna  državica  pod  Pribinom,  Koceljem  in  Braslavom, 
ki  je  pa  že  koncem  9.  stoletja  podlegla  madjarskim 
navalom. 


Kos:  Gradivo,  II,  str.  XIV. 

Vendar  je  zelo  verjetno,  da  je  ob  Ljudevitovi 
vstaji  le  prenehala  samostojna  kmečka  zvezna  država 
pod  slovenskimi  vojvodi,  male  plemenske  državice 
pod  župani  pa  so  še  nekaj  časa  obstojale  naprej,  do- 
kler ni  pod  Arnulfom  nastopila  strožja  centralizacija. 
Pa  tudi  ideja  slovenske  zvezne  države  je  v  ljudstvu 
še  živela  naprej.  Zato  so  se  tudi  nemški  vojvodi  pod- 
vrgli znamenitemu  obredu  ustoličenja  na  Knežjem 
kamnu  in  se  predstavili  ljudstvu  kot  preprosti  kmečki 
župani  in  zakoniti  nasledniki  nekdanjih  domačih  voj- 
vod. Ako  se  Arnulf  in  njegovi  nasledniki  imenujejo^  s 
poudarkom  »vojvoda  Karantancev«,  potem  se  v  tem 
naslovu  izraža  nekoliko  tudi  legitimnost  oblasti,  ka- 
tero je  v  očeh  ljudstva  šele  podelil  obred  umeščenja. 

In  kakor  se  je  v  vojvodskem  umeščenju  ohranil 
še  ostanek  starega  slovenskega  državnega  prava, 
tako  sta  veljala  v  nastopnih  dveh  ali  treh  stoletjih 
tudi  za  druge  javne  zadeve  še  vedno  »slovensko 
pravo«  (slavonica  institutio)  in  »slovenski  običaj« 
(consuetudo  Sclavorum), 

Slovenci  so  se  ločili  od  svojih  bavarskih  sose- 
dov, ki  so  se  v  vedno  gostejših  trumah  naseljevali  v 
deželi,  že  po  velikosti  svojih  zemljišč.  V  listinah  se 
mnogokrat  omenjajo  »slovenska  zemljišča«  (hoba  scla- 
vinisca,  colonia  sclavonica,  mansus  sclavonicus)  po 
Gorenjem  in  Srednjem  Štajerskem,  po  Gorenjem  Ko- 
roškem ter  celo  po  Dolenjem  Avstrijskem  in  se  s 
tem  označevanjem  ločijo  od  »kraljevih«  ali  »bavar- 
skih kmetij«.  O  velikosti  teh  »slovenskih  kmetij« 
nimamo  zanesljivih  podatkov.  Leveč  je  preračunal, 
da  je  merila  »kraljeva  kmetija«  (mansus  regalis) 
okroglo  48  ha,  »bavarska«  primeroma  tretjino  prej- 
šnje   in    »slovenska«    četrtino,    ki    bi    torej    obsegala 

12  ha.^  Vendar  se  taka  zaokrožena  mera  splošno  ne 
da  dokazati.  Nekatere  »slovenske  kmetije«  so  bile 
večje,  druge  manjše,  dasiravno  je  treba  priznati,  da 
so  po  obsegu  zaostajale  za  »kraljevimi«  in  »bavar- 
skimi«. 

Enako,  kakor  z  zemljišči,  je  bilo  tudi  z  vsem 
javnim  življenjem.  Slovenci  so  se  držali  svojih  obi- 
čajev in  svojega  pravnega  naziranja,  in  zaman  bi  iskal 
v  stari  Karantaniji  skupnih  deželnih  zakonov  za  obe 
narodnosti.  Veljalo  je  načelo,  da  naj  se  ohrani  vsa- 
kemu prirojeno  narodno  pravo  nedotaknjeno.  Svo- 
bodni ljudje  so  se  torej  v  Karantaniji  sodili  po  tistem 
pravu  (slovenskem,  bavarskem  ali  langobardskem), 
h  kateremu  so  pripadali  po  narodnosti,  in  živeli  po 
običaju  tistega  ljudstva,  od  katerega  so  izhajali  po 
svojem  očetu.  Zato  so  se  tudi  ohranila  slovenska  so- 
dišča z  župani  kot  sodniki,  ker  je  bilo  temeljno  na- 
čelo tedanjega  sodstva,  da  morajo  sodnik  in  prised- 
niki  pripadati  k  istemu  pravu,  kakor  stranke,  oziroma 
obtoženci,  ker  so  le  taki  imeli  dovolj  pravnega  zna- 
nja. Listine  nam  večkrat  omenjajo  slovenske  priče 
(testes  Sclavigenae,  slavenicae  institutionis),  ker  so 
le  te  v  zadevah  slovenskega  prava  imele  pravico 
pričati. 2 


^  Pettauer  Studien,  3,   148, 

'  Puntschart:  Herzogscinsetzung  und  Huldigung  in  Karnten, 
str.  193,;  Ankershofen:  Handbuch  der  Geschichte  des  Herzog- 
tums  Karnten,  II,,  str,  490.  si,  —  En  zgled  naj  zadostuje.  Ko  je 
okoli  1,  1000,  Wichburga,  soproga  grofa  Othwina  iz  Pustrske  do- 
line, novoustanovljenemu  ženskemu  samostanu  ob  Jezeru  (Lang- 
see)  naklonila  bogato  dotacijo,  je  hotela  zagotoviti  svoji  od- 
redbi veljavnost  po  obojnem  pravu,  bavarskem  in  slovenskem. 
Zato  je  pritegnila  k  slovesnemu  činu  daritve,  ki  se  je  zgodil  ob 
posvečenju  nove  samostanske  cerkve  v  navzočnosti  solnogra- 
škega  nadškofa  Hartwicka,  priče   svobodnega  rodu  iz  obeh  na- 

Od  nekdanje  oblasti  je  torej  slovenskim  župa- 
nom pod  nemško  vlado  še  to  preostalo,  da  so  bili 
sodniki,  bodisi  pooblaščeni  od  nemške  gosposke, 
bodisi  prosto  voljeni.  Izvrševali  so  svojo  sodno  oblast 
s  pomočjo  prisednikov,  zapriseženih  mož,  katerih  je 
bilo  pet,  sedem  ali  dvanajst.  Sodbe  so  se  izvršile  na 
javnem  kraju,  največkrat  pod  lipo  ali  pred  cerkvijo, 
kjer  je  ljudstvo  poslušalo  razprave  in  se  jih  udeleže- 
valo. Take  »pravde«,  ki  so  se  vršile  pod  lipami,  se 
omenjajo  na  Koroškem  še  v  13.  stoletju;  na  Goriškem 
so  bile  v  navadi  do  1.  1500,,  ko  je  dežela  prišla  pod 
oblast  Habsburžanov.  O  njih  poroča  Morelli:  »Gori- 
škemu glavarju,  katerega  je  pri  tem  podpiral  kancelar, 
je  bila  poverjena  vsa  notranja  vlada  dežele.  Ta  dva  sta 
tudi  skupaj  z  nekaterimi  osebami,  katere  sta  slučajno 
srečala  na  cesti,  sodila  na  kakem  javnem  trgu  ali  lopi, 
kjer  sta  zaslišavala  stranke  in  je  kancelar  takoj  raz- 
sodbo spisal.  Oskrbniki  in  podložni  župani  v  raznih 
pokrajinah  pa  so  navadno  zbrali  najoidličnejše  može 
svoje  občine  pod  kakim  drevesom  na  vaškem  trgu  in 
so  na  isti  način  ljudem  določevali  pravico  po  njih 
pravu.  In  te  vaške  sodbe  so  se  imenovale  »pravde«.^ 
O  sodbah  pri  beneških  Slovencih,  kjer  sta  za  mjer- 
sinsko  in  landarsko  dolino  velika  župana  z  dvanaj- 
stimi prisedniki  tvorila  sodni  dvor,  bomo  pozneje 
slišali.  Na  Kranjskem  so  se  ohranile  županske  sodbe 
v  Beli  Krajini  in  v  Istri  še  do  17,  stoletja.  O  njih  piše 
Valvasor;    V  Slovenski  Krajini    (in    der  Windischen 


rodnosti,  ki  sta  bili  naseljeni  v  okolici,  V  darilni  listini  so  naj- 
prej natančno  naštete  bavarske  priče  (testes  tracti  per  aures), 
potem  pa  sledi  15  slovenskih  prič  (slauenicae  institutionis  te- 
stes), O  posestvu  v  Pevarah  (Projen)  je  še  posebej  rečeno,  da 
se  daruje    »po  splošnem   (slovenskem)  pravu«. 

^  Morelli:  Istoria  della  contea  di  Gorizia,  I,,  str,  IX, 

March)  in  v  Istri  se  vršc  dcželske  sodbe  že  od  nekdaj 
na  sledeči  način:  Ako'  ima  kdo  od  koga  kaj  zahtevati 
ali  ga  hoče  tožiti,  župan  ali  njegov  namestnik,  ki  ima 
sodno  palico  v  rokah,  svojim  prisednikom  pokaže 
dve  poti  v  korist  tožitelju  ali  pa  obtožencu  in  vsakdo 
glasuje,  kakor  je  spoznal  za  pravo.  Tisti,  ki  drži  sodno 
palico,  zareže  glas  vsakega  na  »rovaš«,  kajti  to  je  za- 
pisnik, ki  se  priloži  tožbi.  Tista  stranka,  ki  ima  na 
tem  lesenem  zapisniku  največ  glasov,  dobi  pravico  in 
doseže  zmago,  ne  da  bi  bil  mogoč  priziv.^  Valvasorju 
se  ta  način  sodbe  ne  zdi  pravičen,  ker  pri  njej  preveč 
odločuje  župan,  ki  lahko  pregovori  prisednike  na  tisto 
stran,  kakor  se  njemu  zdi.  Tudi  ne  ve,  da  je  v  teh  žu- 
panskih sodbah  ohranjene  kos  ljudske  avtonomije, 
ker  zaničevalno  govori  »o  kmečki  razsodbi,  ki  je  za- 
rezana na  rovašu«  in  meni,  da  je  bilo  treba  sodišča  le 
zato  zastaviti  s  kmeti,  ker  je  tam  primanjkalo  ple- 
mičev. 

Kako  so  bile  županske  sodbe  med  ljudstvom  udo- 
mačene, nam  priča  dejstvo,  da  so  si  tudi  slovenski 
romarji  ob  svojem  prihodu  v  mesto  Kolin  ob  Renu  po- 
leg dveh  rediteljev  izvolili  sodnika,  ki  je  bil  hkrati 
tolmač,  in  12  mož,  da  bi  razsojevali  prepire  in  kazno- 
vali prestopke  (»auf  dass  alle  in  der  ganzen  Com- 
munitat  nicht  allein  von  allen  ungebuhrlichen  und 
iibel  anstehenden  Sitten  abgehalten,  sondern  auch 
nach  Gestalt  der  Sachen  die  Quarelen  oder  klagendc 
Parteyen  mit  Scharfe  vorgenommen  werden).^  Volitev 
sodnika  in  dvanajsterih  prisednikov,  oziroma  njih  ume- 


'  Valvasor,  IX,,  str,  95. 

2  Tako  »Ah  Wenthen  oder  Hungarn  Ordnungsbiichlein« 
(Luschin;  Windische  Wallfahrer  am  Nicderrhein  v  Archiv  fiir 
Heimatkunde,  IL,  str,  93). 

ščenje  se  je  vršilo  s  primerno  slovesnostjo,  pri  ka- 
teri tudi  ni  manjkalo  narodnega  plesa.  Gotovo  so 
slovenski  romarji  v  tujem  mestu  priredili  slovesnost, 
s  kakršno  so  navadno  v  domovini  umeščevali  župane. 
Da  spoznamo  pravi  značaj  teh  županskih  sodeb, 
je  potrebno  ločiti  vsebino  od  vnanje  oblike.  Brez 
dvoma  je  prastara  slovenska  navada,  da  je  starešina 
ali  domačin  zbiral  zadrugarje  pod  domačo  lipo  na 
posvet,  pri  tej  priliki  razsojeval  njih  prepire  in  kazno- 
val prestopke.  Te  patriarhalne  sodbe  pa  so  dobile  za 
časa  Karola  Velikega  določeno  vnanjo  obliko  in  orga- 
nizacijo. Po  frankovski  postavi  je  moral  vsak  grof 
trikrat  na  leto  sklicati  vse  svobodne  može  svojega 
okraja  k  javni  pravdi  (echtes  Ding),  kadar  je  bilo 
treba,  pa  so  bile  še  izven  teh  obrokov  ukazane  sodne 
obravnave,  katerih  so  se  morali  razen  strank  udele- 
ževati le  zapriseženi  prisedniki  (schoffen).  Grofa  je 
pri  teh  manj  slovesnih  sodbah  nameščal  sodnik,  ki  se 
v  9.  in  10.  stoletju  imenuje  sculdassius  (schultheiss), 
pozneje  šefo  (schopf)  ali  »mojster«  (schoffenmeister).^ 
V  slovenskih  krajih  so  bili  ti  sodniki  župani  s  svojo 
dvanajstijo.  —  Za  sodbe  obojne  vrste  je  bil  po  fran- 
kovskih  postavah  določen  javni  kraj  (Malstatt);  pro- 
stor pred  gradom,  cerkev  ali  cerkvena  lopa,  vaški 
trg  itd.  Narodni  moment  pa  se  nam  kaže  zopet  v  tem, 
da  so  se  pri  Slovencih  te  sodbe  vršile  pod  lipo, 
ki  jim  je  bila  sveto  drevo,  in  brez  katere  v  srednjem 
veku  skoraj  ni  bilo  nobene  cerkve,  nobenega  gradu, 
nobenega  vaškega  trga.  Tako  je  lipa  pri  nas  postala 
središče  vsega  javnega  življenja. 


^  Zeitschrift  des  hist.  Ver,  fiir  Stciermark  1912.    Prim.  Lu- 
schin:  Geschichte  des  altern  Gerichtswesens,  str.  42    si. 

Čudno  bi  se  morda  zdelo,  da  se  v  listinah  zgod- 
njega srednjega  veka  (od  8.  do  12.  veka)  župani  prime- 
roma redko  omenjajo  s  tem  imenom,  S  frankovsko 
vlado  se  je  pri  nas  udomačila  tudi  njihova  uprava  ali 
vsaj  domače  uredbe  nastopajo  pod  tujim  imenom. 
Omenili  smo'  že,  da  so  na  mesto  plemenskih  zvez  pod 
Franki  stopile  grofije  (Gau,  comitatus)  in  neko  manjšo 
upravno  celoto  spoznamo  v  takozvani  d  e  k  a  n  i  j  i ,  ki 
se  omenjajo  kot  pododdelki  grofije.  Prvotno  so  bile 
dekanije  naselbine,  ki  so  obsegale  deset  »kraljevih 
kmetij«  (regales  mansus),  pozneje  pa  so  označevale 
manjše  sodne  okraje.  Njihova  zveza  s  slovanskimi  žu- 
pani se  jasno  pokaže  ob  priliki,  ko  se  prvikrat  pri  nas 
omenjajo.  L.  777.  podari  bavarski  vojvoda  Tassilo  sa- 
mostanu Kremsmiinstru  »dekanijo-  Slovanov  s  tistimi 
davčnimi  dohodki  vred,  katere  je  poprej  on  (vojvoda) 
dobival.  Odstopi  mu  vse  te  Slovane,  katerim  zapove- 
dujeta uradnika  Taljub  in  Sparuna  in  ki  žive  med  me- 
jami, katere  je  ondotni  župan  Physso  s  prisego  potrdil 
ter  so  jih  tudi  vsled  njegovega  (Thassilovega)  povelja 
obhodili  opat  Father,  arhipresbiter,  sodnik  Chuni- 
precht,  grof  Hleodro  in  Kernpreht«  (Tradimus  autem 
et  decaniam  Sclauorum  cum  opere  fiscali  seu  tributo 
iusto,  quod  nobis  antes  persolvi  con  sueverant,  hos 
omnes  predictos  Sclavos,  quos  sub  illos  actores  sunt, 
qui  vocantur  Taliup  et  Sparuna,  quois  infra  terminum 
manet,  quae  coniuravit  ille  jopan,  qui  vocatur 
Physso).^  —  Tu  spoznamo  slovensko  župo,  ki  se  je  ob 
koncu  8.  stoletja  ohranila  v  Dietachu  in  Sierningu  na 
Gorenjem  Avstrijskem.  Da  ni  misliti  le  na  malo  na- 
selbino desetih  kmetov,  ampak  na  obsežnejši  okraj, 
spoznamo  iz  tega,  ker  sta  bila  v  njej  nastavljena  dva 


1  Ko§:  Gradivo,  I,,  str.  289, 

uradnika,  ki  sta  menda  pobirala  davščine  za  vojvoda, 
Dekaniji  pa  je  načelo  val  župan  Physso,  Zato  smemo 
po  pravici  sklepati,  da  tu  ne  gre  za  novo  bavarsko 
upravno  uredbo,  ampak  za  staro  socialno  zvezo  pre- 
bivalstva, kakršna  je  bila  slovenska  župa/  Pozneje  se 
dekanije  še  večkrat  omenjajo  v  Karantaniji  kot  manjši 
okraji,  v  katere  so  bile  razdeljene  grofije.  Tako  po- 
deli L  965.  cesar  Oton  I.  svojemu  vazalu  Negomiru 
svoje  posestvo  z  vsemi  priteklinami  v  Zvirčah  na  Ko^ 
roškem  v  grofiji  grofa  Hartwika  ...  in  v  dekaniji  de- 
kana Wolframa  (in  comitatu  Hartuigi  comitis  . .  .  ac 
in  decania  Vuolframini  decani.^  L.  977.  se  rabi  v  istem 
pomenu  izraz  »tegneia«,  n.  pr.  »in  regimine  Hartwici 
waldpotonis  et  tegneia  Perchtoldi«.  Dekani  se  ome- 
njajo kot  sodniki  tudi  na  škofjeloškem  gospostvu  bri- 
žinskih  škofov  (iudex  sive  deeanus)  in  zlasti  pogosto 
v  Furlaniji  kot  krajevni  predstojniki.  Pri  beneških 
Slovencih  se  je  ohranilo«  ime  »dekani«  tja  do  18.  sto- 
letja za  župane,  ki  so  bili  na  čelu  posameznim  soses- 
kam, veliki  župani  (decani  grandi,  sindici)  pa  so  bili 
na  čelu  večjim  okrajem,^ 


^  Leveč:  »Pcttauer  Studien«  (Mitthcil.  der  anthropolog.  Ge- 
gellschaft,  1898.,  str.  106), 

*  Kos:  Gradivo,  II.,  str.  322. 

^  Podrccca:  Slavia  italiana,  str.  40, 


4.  Svobodnjaki.    Okrožni  in  vaški  župani, 

Zupanice, 

»Slovensko  pravo«  in  »slovenski  običaji«,  ki  se 
omenjajo  še  v  10.  in  11.  stoletju  v  Karantaniji,  so  v  tej 
meri  ginili,  ko  je  ljudstvo  postalo  vedno  bolj  odvisno 
od  tujih  oblastnikov  in  zemljiških  posestnikov.  Le 
svobodni  ljudje  so  bili  deležni  političnih  pravic,  so 
smeli  pred  sodiščem  nastopati  kot  tožitelji  ali  priče  in 
nositi  orožje.  - —  Ko  je  briksenska  škofija  v  začetku 
11.  stoletja  dobila  v  posest  blejsko  okolico,  se  ome- 
njajo tam  mnogi  svobodni  posestniki,  katere  naha- 
jamo tudi  še  pol  stoletja  pozneje,  tako  Nepokor,  Pris- 
noslav,  Vencegoj,  Budigoj,  Ivan,  Preslav,  Godeslav, 
Domoslav  itd.,  a  kmalu  se  te  priče  slovenskega  živ- 
ljenja popolnoma  poizgube.  In  prav  isti  pojav  naha- 
jamo tudi  po  drugih  krajih.  Kmalu  so  preostale  od 
svobodnega  ljudstva,  ki  je  po  večini  izgubilo  svojo  ne^ 
odvisnost,  le  še  poedinci,  skupine  ali  občine,  tako- 
zvani  svobodnjaki  ali  plemiča  rji  (Frei- 
sa&sen,  Edlinge). 

»Plemičarji«  so  se  imenovale  kmečke  občine,  ki 
jih  nahajamo  pogosto  na  Koroškem,  Štajerskem  in 
Kranjskem  po  raznih  krajih.  Že  to  nam  priča,  da 
gre  tu  za  organizacije,  ki  so  se  razvile  iz  starih 
karantanskih  socialnih  razmer.  —  Na  Koroškem  so 
bivali  plemičarji  oikoli  Pokrč  in  Blažje  vasi,  kjer  je 
bila  naseljena  tudi  rodbina  Edlinger,  ki  je  imela  pra- 
vico umeščavati  koroškega  vojvoda,  v  Junski  dolini, 
pri  Beljaku,  pod  gradom  Landskron  in  okoli  Blato- 
grada.  Še  sedaj  ohranjuje  na  Koroškem  devet  krajev 

z  imenom  »Edling«  spomin  na  te  starodavne  nasel- 
bine svobodnih  kmetov.  Na  Štajerskem  je  bila  naj- 
znamenitejša občina  plemičarjev  v  Teharjih  (Edeltum 
Tiichem).  Pravljica  poroča,  da  je  celjski  grof  Fri- 
derik II.  Teharjane  poplemenitil,  vendar  ni  dvoma, 
da  izvirajo  njihove  pravice  iz  starejših  časov  in  so  bile 
pozneje  le  večkrat  potrjene.^  Na  Kranjskem  so  bili 
plemičarji  naseljeni  okoli  Zagorja,  dalje  v  Križih  pri 
Tržiču,  v  Žiganji  vasi,  na  Hudem  in  v  Brezjah  (žup- 
nija Kovor),  pri  Radovljici  (Zgornji  Lipovec]  in  na 
Dolgi  njivi  pod  Višnjo  Goro.  Zemljišča  plemičarjev  so 
bila  manj  obremenjena  z  davščinami  in  tlako  kakor 
drugih  podložnih  kmetov.  O  zagorskih  svobodnjakih 
je  okoli  L  1608.  izjavil  lastnik  gallenberške  graščine 
Jurij  Andrej  Kacijanar,  da  njih  deset  komaj  daje  to- 
liko, kakor  en  sam  gallenberški  podložnik.  Vendar  se 
cenijo  njihova  zemljišča  na  400 — 600  cekinov,  ker 
imajo  »lepe  svoboščine«.^  Ako  potem  čitamo,  da  so 
bile  njihove  kmetije  skoraj  za  polovico  manjše  od 
drugih  zemljišč,  nas  to  spominja  na  stare  »slovenske 
kmetije«  10.  in  11.  stoletja,  ki  so  po  obsežnosti  za- 
ostajale za  bavarskimi.  Zato  je  že  Puntschart  po  pra- 
vici poudarjal,  da  imamo  v  teh  »plemičarjih«  ohra- 
njene zadnje  ostanke  nekdanjih  svobodnih  slovenskih 
kmetov. 

Občine  plemičarjev  so  imele  svojo  organizacijo 
s  sodnikom  ali  županom  na  čelu.  —  L.  1383.  se  ome- 
njata pri  plemičarjih  v  Blatogradu  dva  »mojstra« 
(Edlingmeister).  Teharjani  so  si  prosto  izvolili  svojega 
»žepa«  (Schopf)  ali  sodnika  (župana),  ki  je  upravljal 
s  štirimi  starešinami   (seniores)  vso  plemičarsko  ob- 


^  Orožem  Das  Bistum  und  die  Dioccse  Lavant,  II.,  str.  328. 
2  Mittheilungen  des  hist.  Vereines  fiir  Krfiin,  1864,  str.  15  si. 

činoJ  Imel  je  sodstvo  v  vseh  zadevah  razen  takih 
zločinov,  ki  se  kaznujejo  s  smrtjo,  smel  je  sklepati  v 
imenu  občine  pogodbe  in  jih  pečatiti  s  pečatnikom 
plemičarjev.  Tudi  pri  Zagorcih  se  omenja  sodnik 
(Schoffe),  ki  je  s  svojimi  prisedniki  izvrševal  sodstvo. 
Med  prisedniki  je  bilo  pet  gallenberških  županov  pa 
nekaj  meščanov  iz  Vač  ali  iz  Svibnja.'^  Ime  »plemi- 
čarji«  (Edlinge)  pa  so  ti  svobodni  kmetje  dobili  zato, 
ker  so  smeli  nositi  orožje.  Po  nemškem  pravu  so  nam- 
reč le  svobodni  ljudje  smeli  nositi  orožje  in  si  zahte- 
vati pravico  z  mečem  ali  pred  sodiščem.  Pozneje  se  je 
iz  te  pravice  napravilo  socialno  nasprotje  med  plem- 
stvom in  kmeti,  tako  da  je  vsak,  ki  je  hodil  oborožen, 
že  veljal  za  »plemiča«.'^  —  Iz  vsega,  kar  moremo  po- 
sneti iz  zgodovinskih  virov  o  plemičarjih,  si  tudi  lahko 
raztolmačimo,  zakaj  je  prav  tak  svoboden  kmet  imel 
znamenito  pravico,  da  je  umestil  koroškega  vojvoda. 
Ta  pravica  je  bila  združena  s  posestnikom  nekega 
zemljišča  v  Pokerčah,  ki  se  je  vsled  tega  navadno 
imenoval  »knežji  kmet«  (Herzogbauer),  izza  18.  sto- 
letja pa  se  omenja  s  priimkom  »Edling«. 

Izven  omenjenih  občin  plemičarjev,  v  katerih 
se  nam  kažejo  zadnji  ostanki  nekdanje  slovenske 
kmečke  avtonomije,  se  nam  v  urbarijih  srednjega  veka 
kažejo  župani  kot  sodniki  in  upravni  or- 
gani večjega  okrožja,  deloma  pa  kot  vaškipred- 
s  t  o  j  n  i  k  i. 

Umevno  je,  da  so  tuji  veleposestniki,  ki  so  do- 
bili zemljišča  v  slovenskih  pokrajinah  in  z  njimi  vred 
tudi  veliko  število  podložnih  kmetov,  vpoštevali  do- 
mače upravne  uredbe,  ki  so  imele  pri  ljudstvu  ugled 

1  Orožen,  o.  c,  str,  328, 

2  Mittheil,  1,  c. 

3  Puntschart  o.  c,  str.  197  si. 

in  priznanje.  Zato  nahajamo  večkrat  tudi  pod  nem- 
škim gospostvom  župane  z  oblastjo  okrajnih  gospo- 
darskih nadzornikov  in  sodnikov.  Tak  zgled  se  nam 
pojavi  na  škofjeloškem  gospostvu  brižinskih  škofov. 
—  Ko  so  je  1.  973.  dobili  škofje  v  oblast  in  pozneje  po- 
časi zaokrožili,  so  le  Slovenci  po  njem  prebivali. 
Toda  zemlja  je  bila  tu  in  tam  pičlo  obljudena.  Zaradi 
tega  so  škofje  že  1,  1030.  začeli  naseljevati  Nemce.  Na 
lepo,  rodovitno  ravan  med  Kranjem  in  Loko  so  pri- 
vedli svoje  bavarske  rojake  in  zasnovali  mnogo  nem- 
ških vasi  okrog  slovenske  Žabnice.  Ob  desnem  bregii 
Sovre  po  hribih  od  Poljan  do  Loke,  posebno  okoli 
Hrastnice,  so  škofje  naselili  Korošce,  ki  so  morali  pa 
že  prvotno  biti  Slovenci,  ker  nemških  kmetov  takrat 
še  ni  bilo  na  Koroškem  toliko',  da  bi  mogli  iz  njih  ko- 
lone poslati  na  Kranjsko,  in  se  med  njimi  najdejo  po 
večini  slovenska  osebna  imena.  V  samotne  in  gozd- 
nate kraje  okrog  sedanje  Sovrice  pa  je  okoli  1.  1283. 
škof  Emihon  naselil  nemške  Tirolce  iz  Pustrske 
(bistriške)  doline.  Vse  gospostvo  je  upravljal  v  škofo- 
vem imenu  kak  duhovnik  ali  ministerial  kot  vrhovni 
oskrbnik  (Amtmann),  toda  nižja  uprava  je  bila  raz- 
lična po  narodnosti  podložnih  kmetov. 

Zanimivo  je  zasledovati,  kako  se  je  pojavljala 
narodnostna  razlika  v  gospodarstvu  in  v  vsej  upravi. 
Iz  najstarejšega  brižinskega  urbarija,  ki  je  bil  naprav- 
ljen 1,  1160.,  posnamemo,  da  so  Bavarci  predvsem  pri- 
delovali oves,  ječmen,  ali  bolje  slad  (braza),  hmelj  in 
se  pečali  s  prašičerejo.  Vsaka  bavarska  kmetija  je 
dajala  škofu  pet  modijev  ovsa,  en  modij  hmelja  in  po 
enega  prašiča.  Razen  tega  je  še  dobival  od  16  zem- 
ljišč po  pet  modijev  sladi.  Posestniki  v  Retečah  in 
Godeščah  so  odpravili  svoje  davščine  s  šestimi  vrči 
piva  in  enim  modijem  ovsa.  —    Bavarska  zemljišča 

so  bila  gotovo  nad  20  oralov  velika,  kar  priča  že 
visokost  letnih  davščin,  pa  tudi  to,  da  so  se  približno 
v  sto  letih  z  delitvijo  skoraj  potrojile.  —  Korošci, 
med  katerimi  nahajamo  lepa  staroslovenska  imena 
(Svetec,  Volkiin,  Svobodin,  Lubej,  Stojan)  in  zadruge 
(Lampertus  et  sOcius  suus,  Sobodin  et  Hartwig  unam 
hubam),  so  imeli  najbolj  razvito  poljedelstvo.  Pridelo- 
vali so  oves,  ječmen,  pšenico,  lan  in  gojili  zlasti  perut- 
ninarstvo.  Koroško  županstvo  je  štelo  sicer  v  za- 
četku le  14  kmetij,  pa  je  zaseglo  veliko  sveta.  Ker 
so  smeli  Korošci  prosto  prodajati  in  deliti  svoja  po- 
sestva, se  je  prebivalstvo  hitro  namnožilo.  Leta  1291. 
je  zabeleženih  v  koroškem  županstvu  že  76  kmetij. 
—  Žal,  da  o  gospodarstvu  v  slovenskih  županstvih 
po  Poljanski  in  Selški  dolini  ne  dobimo  podatkov, 
ker  so  plačevala  namesto  žita  denar  (vsaka  kmetija 
po  32  penezov)  in  poleg  tega  še  po  enega  prašiča 
in  kokoš. ^ 

Isto  razliko,  ki  se  nam  kaže  v  gospodarstvu, 
opažamo  tudi  v  upravi.  Priseljenim  Bavarcem  so  po- 
stavili na  čelo  njihove  »scherge«  ali  valpte,  sloven- 
skim okrožjem  pa  so  načelovali  župani.  —  Godeški 
župan  Svobodin  se  nam  1.  1291.  predstavlja  kot  večji 
posestnik,  ki  ima  poleg  svojega  zemljišča  za  svojo 
službo  užitek  od  šestih  njiv  (županic),  ki  so  ležale 
v  raznih  vaseh.  Njegovi  kmetje  so  se  naučili  od  Ba- 
varcev pridelovati  slad  in  variti  pivo.  Koroški  župan 
je  imel  za  svoj  okraj  sodno  oblast  in  le  enkrat  v 
letu  je  smel  to  županijo  obiskati  loški  oskrbnik,  da 
poravna  na  »pojezdi«  ali  veči  važnejše  pravdne  za- 
deve. Stara  poljanska  županija  je  dobila  malo  nemško 
naselbino    »Vinharje«    (apud    Inticherios),    kamor    so 


^  Zahn:  Codcx  diplom.  III,,  str.  12. 

prišli  trije  kmetje  iz  tirolskega  Innichena.  —  Ko  je 
1.  1283.  dvajset  nemških  kmetov  ustanovilo  novo  na- 
selbino v  Sorici  (Dorfle),  so  tudi  ti  dobili  za  gospo- 
darskega uradnika  bavarskega  valpta  (scherge,  preco). 
Nižje  sodstvo  pa  je  pri  njih  izvrševal  sodnik  in  župan 
iz  Nemškega  Ruta  na  Tolminskem.  Vsaj  tako  veli 
ustno  izročilo.^ 

Ako  vpoštevamo,  da  so  bili  Nemškorutarji  enako 
Soričanom  tirolski  kmetje  iz  Indije  (Innichen)  in  da 
je  soriška  nemška  naselbina  nastala  le  nekaj  deset- 
letij za  tolminsko,  se  nam  bode  zdelo  to  sporočilo 
zelo  verjetno.  Potrjuje  ga  pa  še  posebno  urbarsko 
izpričano  dejstvo,  da  Soričani  loški  graščini  niso  pla- 
čevali nikakih  »pojezdov«  ali  sodnih  davkov.  In 
kakšno  sodno  oblast  je  imel  »Rutarius«  v  nemški 
Sorici?  Tako,  kakor  župan  Korošcev  v  svojem 
okraju.  Po  listini  patriarha  Bertranda  iz  1,  1346.  je 
imel  dolžnost,  vsako  leto  o  sv.  Mihelu  tolminskemu 
glavarju  (gastaldioni)  pripraviti  obed,  kadar  jih  pride 
obiskat.  Pri  tej  priliki  mora  glavar  razsojevati  važ- 
nejše sporne  zadeve,  sicer  pa  ima  to  oblast  rutarski 
sodnik  (Qui  quidem  gastaldio  facere  debet  illa  vice 
rationem  inter  eos,  aliis  vero  temporibus  debcat  iuxta 
consuetum  morem,  Rutharius  rationem  seu  iustitiam 
facere  inter  massarios  ipsos).^ 

Ako  torej  ustno  sporočilo  trdi,  da  so  Soričani 
prinašali  svoje  sporne  zadeve  pred  rutarskega  žu- 
pana, so  to  storili  zato,  ker  je  ta  sodil  po  domačih, 
tirolskih  pravnih  običajih,  katerim  so  bili  privajeni. 

Isti  dualizem  kakor  na  loškem  gospostvu,  na- 
hajamo tudi  na  dolenjskih  posestvih  brižinskih  škofov 


1  Rutar  v  Kresu  1886,  str.  57, 

2  Morelli:  Istoria  IV.  18. 

(officium  Zagrad).  V  slovenskih  vaseh  se  omenjajo 
župani,  večkrat  označeni  z  besedo  stifterius  ali  scul- 
tetus,  nemška  naselbina  »Bairischdorf«,  sedaj  Nemška 
vas,  pri  Trebnjem  pa  je  imela  svojega  valpta  (preco).^ 
Tako  nahajamo  na  loškem  gospostvu  dvojno 
vrsto  županov,  prvi  so  bili  predstojniki  malih  nasel- 
bin ali  vasi,  drugi  pa  so  načelovali  večjim  okrajem, 
ki  so  šteli  70 — 90  zemljišč.  Za  »župane«  prve  vrste 
le  en  zgled.  »Officium  Stirpniach«  (Stirpnik)  je  n.  pr. 
imelo  1.  1291.  petnajst  malih  naselbin,  ki  so  štele  tri 
do  sedem  zemljišč,  a  so  se  imenovale  po  svojih  sta- 
rejšinah  ali  županih  n.  pr.  Ravni  (župnija  Št.  Lenart) 
»aput  Luntzarium  in  dem  Ravnich«  s  štirimi  kme- 
tijami. Vas  Luša  (župnija  Št.  Lenart)  je  v  urbariju 
1.  1291,  označena  kot  »in  der  Leubs«,  a  gospodarske 
skupine  v  tej  vasi  se  imenujejo:  »In  der  Leubs  aput 
Zobodinum  et  Zemigoy  sunt  IIL  hube,  item  in  der 
Leups  apud  Stantzonem  sunt  IIL  hube,  in  der  Leups 
aput  Marinum  sunt  due  hube  in  der  Leups  apud 
Zwetogoy  sunt  due  hube. 2  Ta  način  imenovanja  nam 
vsiljuje  misel,  da  nam  te  gospodarske  skupine  pred- 
stavljajo zadruge,  ki  se  imenujejo  po  svojih  starejšinah 
ali  gospodarjih,  pa  se  vendar  beleži  vselej  tudi  število 
zemljišč  zaradi  letnih  davščin  in  robote,  ki  se  je  od- 
merjala od  vsakega  zemljišča  posebej.  —  K  župan- 
skim poslom  je  spadalo  tudi  napovedovati  in  sklice- 
vati redne  zbore  kmetov,  ki  so  se  na  škofjeloškem 
svetu  imenovali  »p  o  j  e  z  d  i«.  Na  teh  »pojezdih«  so 
se  obravnavale  stvari  gospodarskega  značaja,  ureje- 
valo razmerje  med  gosposko  in  podložniki  ter  kazno- 
vali razni  prestopki.  O  njih  bodemo  pozneje  več  raz- 
pravljali. 

^  Zahn:  Codex  diplom,  IIL,  str.  230    si, 
^  Zahn;   Codex  diplom.  III,,  str,  219  si. 

Župani.  3 

Enake  upravne  uredbe,  kakor  na  škofjeloškem 
gospostvu,  nahajamo  tudi  drugod,  zlasti  na  Štajer- 
skem. Gospostvo  Laško  je  bilo  razdeljeno  na  štiri 
upravna  okrožja,  katerim  so  načelovali  poedini  »še- 
fones«.  Prvi  okraj  se  je  imenoval  po  šefonu  Girdeju 
»šefonatus  Giridei«,  in  je  štel  94  zemljišč  s  16  župani; 
drugi  se  je  imenoval  »de  Tre  vol«  (Trbovlje)  in  bil  pod 
šefonom  Leutoldom,  štel  je  88  zemljišč  in  25  župa- 
nov; tretji  »pri  vodi  Savinji«  (apud  aquam,  quae  dici- 
tur  Schoma)  pod  šefonom  Jurislavom  je  štel  102  zem- 
ljišči in  18  županov,  četrti  pod  vlado  šefona  »Za- 
schire«  je  imel  107  zemljišč  in  18  županov.  Vsi  ime- 
novani »šefones«  so  bili  župani  svojih  malih  naselbin 
ali  gospodarskih  skupin  in  hkrati  načelniki  obsež- 
nega upravnega  okraja.  Kakšni  pa  so  bili  njihovi 
posli?  Dopsch  jih  je  v  svojem  že  večkrat  imenovanem 
delu  (Die  altere  Sozial-  und  Wirtschaftsverfassung) 
proglasil  za  gospodarske  uradnike  in  se  skliceval  na 
sorodnost  njihovega  naslova  z  nemškim  »schaffer- 
jem«.  Njemu  nasproti  je  dr.  Ludmil  Hauptmann  ugo- 
tovil iz  listin  in  urbarijev,  da  »šefo«  pomenja  isto,  kar 
»scliopf«,  in  znači  sodnika.^  Laški  »šefones«  so  bili 
torej  slovenski  župani,  ki  so  imeli  sodno  oblast  v  svo- 
jih okrajih.  Iz  šefonata  Girdejevega  se  je  pozneje  raz- 
vilo samostojno  deželsko  sodišče  Radeče — Zibnik.  — 
Župani  kot  okrajni  predstojniki  in  sodniki  (šefo-supa- 
nus)  se  omenjajo  tudi  na  mariborskem  gospostvu,  v 
Sevnici  in  v  Brežicah.  Tem  sodnikom,  ki  so  imeli 
hkrati  upravno  in  sodno  oblast  v  svojih  okrajih  in  se 
v  urbarijih  označujejo  z  imeni  »sententiarius,  Urteiler, 
šefo,  Meister«,  je  naše  ljudstvo  rekalo  »sodin«,  sod- 


^    Zcitschrift    des    hist.   Vcreines    fiir    Stciermark,     1912, 
str,  181    si. 


35 

jevec  ali  sodja.  Pod  zadnjim  imenom  jih  nahajamo  še 
v  16.  veku  po  več  krajih  na  Goriškem  (v  Šempasu, 
Ozeljanu,  Plaveh  in  drugod)  in  je  Sodja  še  danes  kot 
oseben  priimek  znan  na  Gorenjskem.  Prvi  dve  imeni 
sta  nam  ohranjeni  v  nekaterih  krajevnih  imenih.  V 
črnomeljskem  okraju  leži  pri  Semiču  Sodinja  vas  in 
Sodnji  vrh,  v  okolici  žužemberški  Sadinja  vas  in  kraj 
enakega  imena  v  sodnem  okraju  ljubljanskem.  Na 
Spodnjem  Štajerskem  imamo  Sodnjo  vas  in  na  Do- 
lenjskem (pri  Črnomlju)  tudi  Sodevce.  Ker  Nemci  te 
kraje  imenujejo  Schopfendorf,  zato  smemo  sklepati, 
da  je  bilo  slovensko  ime  za  »šefo«  sodin  ali  sodjevec. 

Kakšen  je  bil  njegov  poklic?  Sodja  ali  sodjevec 
je  poleg  nekaterih  gospodarskih  poslov  moral  izter- 
javati  od  podložnih  kmetov  davščine,  izvrševal  sod- 
nijske  rubežni,  predsedoval  namesto  deželskega  sod- 
nika sodni  veči  in  določeval  način  smrtne  kazni. 
Razen  tega  je  spadalo  v  njegov  delokrog  vse  nižje 
sodstvo.  V  Teharjih  je  moral  »žep«  s  pomočjo  svojih 
prisednikov  »preiskovati  vse  spore,  razprtije  in  blod- 
nje (irrung)  razen  zločinov,  jih  zasliševati,  poravna- 
vati. Navadno  je  imel  vsak  deželski  sodnik  (Land- 
richter)  po  enega  »sodijo«  pod  seboj.  Na  mariborskem 
gospostvu  se  omenjata  dva,  v  Laškem  štirje.^  Bil  je 
po  svojem  značaju  navaden  podložen  kmet,  a  se  pri- 
števal grajskim  uradnikom  in  dobival  za  svoje  posle 
plačo  v  denarju  in  naturalijah. 

V  označenih  upravnih  naredbah  velikih  zemlji- 
ških posestnikov  se  nam  javljajo  zadnji  ostanki  ne- 
kdanje slovenske  avtonomije  in  domačih  socialnih 
naprav,  ki  so  se  med  ljudstvom  toliko  vživele,  da  jih 
tudi  tuji  gospodarji  niso  mogli  takoj  odpraviti,  ampak 
SO'  jih  sprejeli  v  svoj  upravni  sestav. 

1  Historische  Zeitschrift  fiir  Steicrmark,  1912,  str.  196,   si. 

Zanimivo  je  zasledovati,  kako  so  stare  gospo- 
darske uredbe  zapustile  svoje  sledove  v  krajevnih 
imenih.  Župani  kot  načelniki  slovenskih  naselbin  ali 
okrajev  so  primeroma  maloštevilnim  krajem  dali  ime, 
gotovo  zato,  ker  je  vsaka  župa  imela  svojega  žu- 
pana in  je  bilo  za  imenovanje  vasi  ali  kraja  treba 
natančnejšega  določila.  Na  Kranjskem  imamo  Župo 
pri  Radečah,  Župeno  pri  Cerknici,  Župečjo  vas  pri 
Krškem,  Županje  njive  pri  Kamniku.  Trije  taki  kraji 
so  tudi  na  Štajerskem. 

Pač  pa  nahajamo  po  deželi  skoraj  v  vsaki  vasi 
kako  hišo  ali  dvorec,  čigar  domače  ime  spominja  na 
nekdanje  predstojnike  (pri  Županu,  Španu,  pri  Špa- 
novih  itd.)  —  Maloštevilni  nemški  valpti,  stanovski 
tovariši  slovenskih  županov,  katerih  pa  ne  smemo 
zamenjati  z  zloglasnimi  nadzorniki  tlačanov,  ker  so 
se  za  časa  Karola  Velikega  enačili  celo  z  okrožnimi 
grofi,  so  nam  v  spomin  zapustili  nekaj  značilnih  kra- 
jevnih imen.  Pri  Semiču  in  pri  Trebnju  imamo  Vav- 
pečjo  vas.  Na  Štajerskem  so  dvojne  Apače,  pri  Ma- 
riboru in  pri  Ptuju,  od  katerih  se  zadnje  imenujejo 
tudi  Apačka  vas.  Ker  so  te  vasi  dobile  svoje  ime  od 
nemško-bavarskega  valputo  ali  Waltpota,  je  sklepati, 
da  so  nastale  takrat,  ko  je  ta  uredba  prišla  pri  nas 
v  veljavo.  Če  bi  bile  vasi  starejše  in  bi  potem  kot 
sedež  valptov  izgubile  prejšnje  ime,  bi  takih  slučajev 
moralo  biti  več  in  bi  morali  imeti  več  »vavpcčjih 
vasi«.  Hkrati  nam  ta  krajevna  imena  kažejo,  kje 
nam  je  iskati  nemških  kolonij. 


Župani,  ki  jih  nahajamo  omenjene  v  listinah  in 
urbarjih  poznega  srednjega  veka,  se  nam  predstavljajo 
po  večini  kot  nižji  gospodarski  uradniki, 

vaški  predstojniki  iai  sodniki.  Že  v  deve- 
tem stoletju  nam  jih  listine  označujejo  z  imenom  »de- 
canus,  sculdassius,  gastaldius«,  toda  ta  imena  niso 
prodrla  med  ljudstvo,  nasprotno  je  domači  izraz  našel 
pot  v  listine  in  urbarje  in  nam  še  danes  priča,  kje  so 
nekdaj  Slovenci  kmetovali  pod  svojimi  župani.  Tako 
čitamo  o  svoboščinah  gospostva  Riegersburg  pri 
Gradcu  okoli  L  1600.:  »Kedor  prestavi  drugemu  mej- 
nik brez  dovoljenja  župana  in  soseske  (ohne  erlaub- 
nus  eines  suppan  oder  der  gemain)  plača  globe  72 
denarjev.«  Gojserski  samostan  (Goss  pri  Ljubnu)  je  v 
16.  stoletju  izdal  navodila  za  svoje  uradnike  in  med 
členi  tega  navodila  nahajamo  sledečo  določbo:  »Vsi 
naši  župani  (ali  unser  supan)  naj  prisežejo,  da  bodo 
enkrat  v  letu  imeli  sodni  zbor,  da  kaznujejo,  kar  pri- 
stoja  sodniku.«^ 

Župane  nahajamo  kot  predstojnike  in  sodnike 
velikih  vasi,  pa  tudi  malih  selišč,  ki  so  štele  komaj  tri 
ali  štiri  zemljišča.  Zgled  prve  vrste  nam  je  vas  Bari- 
slovci  na  ptujskem  polju,  ki  se  je  razdelila  okoli 
1.  1200.  v  dve  županiji  Sela  in  Barislovci,  zgledov 
druge  vrste  pa  imamo  brez  števila,  zlasti  v  goratih 
krajih.  Poleg  že  omenjenih  naselbin  v  loških  hribih 
naj  navedem  iz  urbarija  za  gospostvo  Laško  (1.  1267); 
V  vasi  Kristandol  (Christantal)  4  zemljišča  in  župan, 
Vinično  (Wienitschechen)  5  zemljišč  in  župan,  Bezovo 
(Holertal)  4  zemljišča  in  župan,  v  Golcah  (Goltz)  se- 
dem zemljišč  in  župan,  v  Zgornjem  Koritnem  dve 
zemljišči,  v  Spodnjem  Koritnem  4  zemljišča,  v  Strmcu 
6  zemljišč,  v  Udmatu  (Odemut)  štiri  zemljišča  in  žu- 
pan, v  Selcih  (Zeltz)  je  le  župan,  v  Trnem  (Drinhofen) 


1  Bischoff  u.  Schonbach:  Steierische  und  karnthische  Tei- 
dinge,  str.  221  in  309. 

5  zemljišč,  v  Toplici  3  zemljišča  brez  župana,  v  Seno- 
žeti  (Wisen)  3  zemljišča,  v  Klenovem  5  zemljišč  in  žu- 
pan, v  Turjah  10  zemljišč  in  župan  itd.^  —  V  nave- 
denem urbarju  je  za  vas  Selce  zabeležen  le  župan 
brez  drugih  kmetov,  drugod  pa  sta  navedena  za  po- 
samezne naselbine  celo  dva  ali  več.  To  je  zlasti  Peis- 
kerja  potrdilo  v  njegovem  mnenju,  da  župani  ne  mo- 
rejo biti  gospodarski  uradniki  ali  sodniki,  češ,  »kaj  pa 
bi  imela  dva  sodnika  v  tako  mali  vasi  za  soditi«.  Že 
Dopsch  je  pokazal  več  načinov,  po  katerih  se  lahko 
raztolmači  večje  število  županov  v  kakem  kraju. 
Večje  vasi  so  se  zaradi  olajšave  uprave  delile  v  več 
županij  (Barislovci)  ali  pa  so  imele  razne  zemljiške 
gosposke  v  kraju  svoje  lastne  gospodarske  uradnike. 
Kakor  smo  spoznali  iz  dosedanjih  izvajanj,  je  beseda 
»župan«  itak  širok  pojem  in  je  označevala  splošno 
javne  organe,  ki  so  imeli  opraviti  s  sodnijskimi  in 
upravnimi  posli,  zlasti  pomenja  tudi  poglavarje  malih 
zadružnih  naselbin.  —  Slednjič  moramo  vpoštevati 
tudi  vpliv  županskih  zemljišč  ali  »županic«  na  ozna- 
čevanje njih  lastnikov. 

Navadno  so  imeli  župani  koit  nagrado  za  svoje 
uradne  posle  užitek  od  enega  zemljišča,  ki  se  je  na- 
zivalo  »ž  u  p  a  n  i  C  a«  (v  kočevskem  urbariju  iz  leta 
1574.:  supnicza  ali  supgrundtl).  Iz  mnogih  podatkov 
za  Laško  in  Sevnico  spoznamo,  da  je  županica  (supp) 
po  obsežnosti  presegala  druga  navadna  zemljišča.  Po 
drugih  krajih  so  imeli  župani  po  dve  zemljišči,  eno 
kot  lastnino,  drugo  kot  plačilo,  zopet  drugod  le  polo- 
vico, dve  tretjini  ali  tri  četrtine  »županice«  ali  kak 
travnik  (1  klaines  suppgriindtl,  tregt  nichts  als  Far- 
min  und  ein  grobes  Hey).  In  kar  je  zlasti  važno,  na- 


1  Orožen:  Das  Dekanat  Tiiffer,  str.  203, 

hajamo  včasih  tudi  navadne  kmete  v  posesti  takih 
»županic«,  ki  se  nam  torej  predstavljajo  v  primeri  z 
drugimi  posestniki  kot  veliki  kmetje  in  katere  je 
ljudstvo  zaradi  tega  enako  imenovalo  župane.^ 

Te  razlike  v  velikosti  zemljišč  temelje  v  stari 
socialni  uredbi.  Poudarjali  smo  že,  da  so  se  iz  zadruge 
s  skupnim  gospodarstvom  razvile  vse  druge  slovenske 
socialne  tvorbe,  naselbine,  vasi,  županije  in  plemenske 
zveze.  To  nam  potrjujejo  mnoga  krajevna  imena,  pa 
tudi  oblika  naselbin,  kjer  se  le  redko  opaža  enotna, 
redna  razdelitev  zemlje.  Starešina  ali  predstojnik  za- 
druge je  članom  svoje  velike  družine,  kadar  so  se 
odcepili  od  skupnega  gospodarstva,  odmeril  zem- 
ljišča, kjer  in  kolikor  se  mu  je  zdelo  primerno,  ker  ga 
pri  tem  ni  ovirala  nobena  zemljiška  gosposka.  Tudi 
si  lahko  mislimo,  da  je  končno,  ko  je  bilo  vse  ozemlje 
razdeljeno,  županovo  posestvo  ali  »županica«  še 
vedno  po  obsežnosti  presegala  druga  zemljišča  in  se 
v  taki  obliki  podedovala  od  roda  do  roda.  Pozneje 
so  se  te  županice  že  po  večjih  zgrajenih  hišah  ali 
županskih  dvorih  na  zunaj  razločevale  od  drugih 
kmetskih  hiš  in  pričale  o  nekdanjem  svojem  izvoru, 
ko  županska  služba  že  davno  ni  bila  več  združena 
z  njihovim  lastnikom.  Inama-Sternegg  je  našel  v  sol- 
nograškem  Lungavu  več  takih  županskih  dvorov,  ki 
so  redno  obsegali  po  dve  zemljišči  in  kjer  so  v  poz- 
nem srednjem  veku  gospodarili  graščinski  majerji  kot 
nasledniki  staroslovenskih  županov.^  Enake  razmere 
nahajamo  na  Spodnjem  Štajerskem.  V  štirih  upravnih 

^  Dopsch:  Die  altere  Sozial-  und  Wirtschaftsverfassung, 
str,  40, 

2  Inama  -  Sternegg:  Spuren  slavischer  Flurvcrfassung  im 
Lungau  (Mittheilungen  der  anthropologischen  Gesellschaft  in 
Wien,  XXIX,  Band,  str.  61   si) 

okrajih  gospostva  Laško  so  županska  posestva  redno 
obsegala  po  dve  kmečki  zemljišči,  enako  na  maribor- 
skem, radgonskem  gospostvu  in  drugod. 

Kot  ostanek  stare  uredbe  marsikje  »županica« 
ali  »župnica«  do  najnovejšega  časa  pomenja  skupno 
srenjsko  posestvo  (njive,  pašnike  itd.),  ki  je  bilo  v 
upravi  kmetov-zadrugarjev  in  od  katerega  so  imeli 
užitek  določeni  upravičenci. 

Kot  odškodnino  za  svoje  posle  je  užival  župan 
tudi  delno  prostost  od  davščin  in  tlake,  dobival  od 
kmetov  svoje  župe  določene  deleže  in  tlako,  ako  ni 
zadostovalo  že  samo  posestvo,  katero  je  v  ta  namen 
prejel.  Pri  postojnskih  podložnikih  pri  Sv.  Ivanu  naha- 
jamo opazko,  da  so  vsi  kmetje  dolžni  delati  tlako  za 
popravo  gradu,  »le  župan  je  tlake  oproščen«.  »Županu 
v  Knežaku  naj  da  vsak  posestnik  o  Veliki  noči  po 
dve  jajci.«  »Kedor  je  župan  v  Slavini  in  Kočah,  temu 
pristoji,  da  si  iz  omenjene  tlake  vzame  in  si  pusti  de- 
lati: dva  dni  kositi,  dva  dni  pleti,  dva  dni  žeti  in  dva 
dni  seno  grabiti.    Župan  sam  pa  je  tlake  oproščen.«^ 

Proti  koncu  srednjega  veka  se  množe  zgledi, 
da  se  je  na  mnogih  gospostvih  in  v  mnogih  vaseh 
ali  soseskah  sodna  oblast  ločila  od  upravne.  Prvo 
so  izvrševali  posebni  sodniki  ali  sodije  (schopf), 
druga  pa  je  ostala  županom.  —  V  Ozeljanu  na  Gori- 
škem nahajamo  L  1523.  poleg  župana  tudi  sodijo  Kle- 
mena Pačiča.  Obadva  je  volila  srenja,  a  potrditi  sta 
ju  morala  deželni  sodnik  in  uradnik.  Enako  so  bila 
razdeljena  županska  opravila  v  Šempasu  in  Bukovici. 
—  Na  Štajerskem  ljudstvo  še  sedaj  razločuje  med 
»rihtarji«,  to  je  predstojniki  večje  občine,  in  župani. 


•  Carniola:  Neue  Folgc,  L,  str.  87. 

upravitelji  skupnega  premoženja  in  načelniki  posa- 
meznih sosesk/ 

Kako  se  je  oddajala  županska  služba? 

Navadno  župani  niso  bili  dedni,  ampak  so  jih  od 
časa  do  časa  jemali  iz  raznih  rodbin.  To  nam  pričajo 
dostavki  v  urbarijih;  »dokler  je  župan«,  »dokler  ostane 
župan«.  Večidel  so  imeli  podložniki  pravico  izbrati 
si  župana,  gosposka  pa  ga  je  potrdila.  V  senožeškem 
urbariju  čitamo:  »Župana  naj  izvoli  soseska,  oskrbnik 
pa  ga  naj  potrdi.«  »Župana  naj  izvoli  soseska  iz  oseb, 
ki  so  gospodi  všeč  (auf  wolgefallen  der  Herrschaft),  in 
gospostvo  naj  ga  potrdi«.  Ponekod  je  bilo  županstvo 
združeno  z  lastnikom  določenega  zemljišča.  Senožeški 
urbarij  n.  pr.  pravi:  »Kedor  ima  v  posesti  že  omenjeno 
zemljišče,  pripadajoče  senožeškemu  gospostvu,  tisti 
je  vselej  župan. «2  V  Pekrah  (Pickern  pri  Mariboru) 
so  imeli  od  1.  1734.  naprej  poseben  način,  po  katerem 
se  je  župan  določil.  Zaradi  vednih  prepirov  je  bila 
županska  volitev  odpravljena  in  je  opravljal  to  službo 
zaporedoma  vsak  posestnik  po  eno  leto.  Na  dan  sve- 
tega Miklavža  so  zaključili  račune  in  potem  so  prešle 
županske  insignije  (stolec,  sodna  palica  in  mošnja  z 
listinami)  na  njegovega  naslednika.  Ako  je  kdo  bil 
manj  sposoben  za  županske  posle,  so  mu  morali  drugi 
pomagati.^  Tolminske  srenje  so  imele  svoje  župane, 
katere  so  si  same  izvolile  v  navzočnosti  tolminskega 
glavarja  ali  njegovega  namestnika.  Ohranil  se  nam 
je  način  volitve  župana  v  Čezsoči  na  Bovškem.  Prvo 
nedeljo  po  Malem  Šmarnu  je  bil  tam  semenj  in  cer- 


^  Kovačič:  Gospodarska  zgodovina  dominikanskega  samo- 
stana v  Ptuju,  str,  11. 

^  Carniola  1,  c, 

3  Bischoff  u.  Schonbach:  Steicrische  u.  karnthischc  T^ir 
dinge,  str.  402. 


42 

kveni  praznik;  volili  so  tudi  novega  župana  v  navzoč- 
nosti tolminskega  grofa  ali  njegovega  namestnika,  ki 
je  prišel  pobirat  od  kmetov  davščine.  Stari  župan  ga 
je  moral  sprejeti  in  pogostiti,  za  kar  mu  je  morala 
pozneje  soseska  stroške  povrniti.  Drugi  dan  zjutraj 
je  pobiral  grof  davke,  popoldne  pa  je  bila  volitev  no- 
vega župana.  Vsak  hišni  gospodar  je  stopil  pred  grola 
in  mu  povedal  na  uho  ime  onega,  katerega  je  želel 
imeti.  Ako  sta  dobila  dva  kandidata  enako  glasov, 
je  odločil  grof  s  tremi  glasovi  izvolitev  onega,  ki  mu 
je  bil  najbolj  po  godu.  Drugi  dan  se  je  podal  novo- 
izvoljeni župan  z  osmimi  priseženimi  možmi  v  Bovec 
in  prisegel  pred  sodnikom.  Vse  to  se  je  zgodilo  po 
prastarem  običaju.^ 

Strogo  določenega  in  omejenega  službenega 
delokroga  župani  niso  imeli,  ampak  so  izvrševali  to, 
kar  so  jim  oskrbniki  prepustili  prosto  po  dogovoru 
ali  pa  vsled  starodavnega  običaja.  Od  množine  in  važ- 
nosti prepuščenih  jim  pravic  je  bil  odvisen  tudi  soci- 
alen ugled  in  vpliv  županov. 

Kot  gospodarski  uradniki  so  morali  župani  iz- 
povedati o  dajatvah  posestnikov  svoje  vasi  in  sami 
od  njih  pobirati  davščine,  napovedovati  tlako  in  skr- 
beti, da  so  jo  podložniki  opravljali.  Dalje  so  morali 
župani,  če  ni  bilo  v  vasi  drugih  podložnikov,  prena- 
šati do  sosednjega  župana  oskrbnikova  pisma,  kar  je 
bilo  za  časa  turških  navalov  velike  važnosti  (»turški 
glasi«).  —  Sodna  oblast  se  je  županom  tem  bolj  ome- 
jevala, čim  bolj  jo  zasledujemo  naprej  v  novi  vek. 
V  že  omenjenih  določbah  gojserskega  samostana  iz 
konca  16.  stoletja  se  ukazuje  županom,  naj  imajo  vsaj 
enkrat  v  letu  sodni  zbor,  kjer  bodo  kaznovali  »preli- 


1  Rutar  v  Kresu   1881,  str.  673. 


43 

vanje  krvi,  pohotno  nasilje,  tatvine  in  vlome«  (pluet 
und  notnunfft  und  deup  und  aufpruchjJ 

Drugod  se  nalaga  županom,  da  naznanjajo  zlo- 
čince sodniji  ali  da  jih  primejo  in  tirajo  pred  sodnika. 
V  največ  slučajih  je  bila  prepuščena  županom  le 
nižja  sodna  oblast  (gozdno  in  poljsko  sodstvo),  med 
tem  ko  so  si  krvno  sodstvo  pridržali  grajski  oskrb- 
niki (officiales,  Amtmann). 

Verjetno  je,  da  so  po  kmečkih  uporih  koncem 
15,  in  v  prvi  polovici  naslednjega  stoletja  strože  pa- 
zili na  podložne  kmete,  kakor  tudi  na  župane,  ka- 
terim so  sodno  oblast  omejili,  in  si  je  od  tedaj  tudi 
zemljiška  gosposka  prilastila  imenovanje  oziroma 
potrjenje  od  srenje  voljenih  županov,  njih  sodno  in 
upravno  oblast  pa  omejila.^  V  toliko  utegne  biti  res- 
nična trditev  Kochova  (Chronologische  Geschichte 
Osterreichs),  katero  ponavlja  tudi  Milkovicz,  da  je 
namreč  županska  ustava  na  Kranjskem  bila  odprav- 
ljena L  1525.  S  tem  se  strinja,  ako  poroča  Valvasor, 
da  je  cesar  Maksimilijan  L  podvrgel  županska  sodišča 
v  Slovenski  Krajini  deželnemu  sodišču  v  Ljubljani 
(Landschranne)  kot  višji  instanci  in  da  je  isto  storil 
cesar  Ferdinand  I.  glede  županskih  sodišč  v  Istri.^ 
Vendar  županska  sodišča  še  niso  popolnoma  pre- 
jenjala.  Razen  že  omenjenega  navodila  gojserskega 
samostana  in  od  Valvasorja  opisanih  županskih  sodeb 
v  Beli  Krajini  in  Istri  nam  isto  priča  kočevski  urbarij 
iz  1.  1574. 

Ta  stara  priča  gospodarskih  naprav  nam  raz- 
kriva mnoge  zanimivosti.  Najprej  nas  mora  osupniti, 
da  ta  urbarij  nemške  pokrajine  ne  kaže  popolnoma 

*  Bischoff  und  Schonbach  o,  c,   str.  309. 
^  Carniola,  Neuc  Folge,  I.,  str.  85. 
3  Valvasor,  IX.,  str.  95. 

nemškega  lica.  Izmed  136  krajev,  ki  so  spadali  pod 
kočevsko  gospostvo  in  ki  se  v  njem  posamič  nava- 
jajo z  vsemi  posestniki  vred,  jih  je  približno  35  s 
slovenskimi  imeni,  nekaj  drugih  je  takih,  da  se  o  njih 
ne  da  nič  določenega  reči,  ostali  so  nemški,  pa  ne 
kažejo  izključno  nemškega  prebivalfitva.  To  nam  po- 
trjuje že  znano  resnico,  da  kočevski  svet  sredi  14.  sto- 
letja, ko  so  se  začeli  priseljevati  nemški  koloni,  ni 
bil  pust  in  prazen,  ampak  že  deloma  pokrit  s  sloven- 
skimi naselbinami,  katerih  imena  so  si  prisvojili  tudi 
novi  priseljenci.  Še  značilnejša  je  gospodarska  uredba 
kočevskega  gospostva. 

Skoraj  povsod  nahajamo  le  polzemljakarje,  ka- 
terih posestva  nimajo  nič  specifično  »bavarskega«  na 
sebi,  pač  pa  spominjajo  na  prvotne  »slovenske  kme- 
tije«. Uprava  je  bila  v  najvišjih  legah  pač  nemška. 
Na  čelu  je  bil  oskrbnik  (Pflej^er,  Amtmann)  in  vse 
gospostvo  se  je  do  časov  celjskih  grofov  delilo  v  dve 
upravni  okrožji  (Ober  und  Undter  Ambt).  Toda  pod- 
stav  gospodarske  organizacije  je  bil  slovenski.  Ko- 
čevarji  niso  imeli,  kakor  brižinski  priseljenci  na 
loškem  gospostvu,  svojih  bavarskih  valpetov  ali 
scherg-ov,  pač  pa  nahajamo  :  koraj  v  vsaki  naselbini 
slovenskega  župana,  ki  ima  kot  plačo  za  svoje  gospo- 
darske posle  užitek  od  »župnice«  (suppnicza,  supp- 
griindtl).  Kočevske  »župnice«  so  bile  izključno  le 
majhni  travniki,  na  katerih  j;e  je  nakosilo  največ  do 
dva  ali  tri  tovore  sena,  navadno  pa  je  zapisano,  da 
neso  le  »^/2  Fueder  Hey«  ali  pa  celo  le  nekaj  pra- 
proti. Skoraj  v  vseh  večjih  kočevskih  vaseh  naha- 
jamo značilno  slovensko  lipo  s  kamenito  mizo  poleg 
cerkve,  kjer  se  gospodarji  zbirajo  na  pomenke  o 
splošnih  gospodarskih  stvareh.^  —   Kaj  iz  tega  skle- 

^  Hauffen:  Gottschee,  str.  61, 

parno?  Naselitev  Kočevcev  se  ni  izvršila  naenkrat 
in  v  velikih  množicah,  kakor  Nemških  Rutarjev  na 
Tolminskem  ali  bavarskih  in  tirolskih  kolonov  okoli 
Loke  in  Sovrice,  temveč  v  manjšem  številu  so  se  po- 
lagoma naseljevali  v  krajih,  ki  so  že  imeli  redke 
slovenske  naselbine  in  slovensko  upravo.  Zato  so 
se  novi  priseljenci  izlahka  prilagodili  oni  gospodarski 
uredbi,  ki  so  jo  našli  v  novi  domovini.  —  In  prav  v 
tem  delu  Kranjske  se  je  do  16.  stoletja  ohranila  žu- 
panska sodna  oblast. 

Kočevarji  so  imeli  izprva  svoje  sodišče  na 
gradu  Friedrichstein  in  ko  se  je  ustanovilo  kočev- 
sko mesto,  še  lastno  mestno  sodišče  za  meščane. 
Pozneje  je  mestno  sodišče  dobilo  sodno  oblast  čez 
večji  del  gospostva.  Izvzeto  je  bilo  le  županstvo  Reka 
(Rieg),  kamor  so  pripadale  vasi  Gotenica,  Koče,  Mo- 
rava (Mrauen),  Breze,  Borovec  (Morowitz),  Osilnica, 
Bosljiva  Loka  (Wossayl)  s  prebivalstvom,  ki  je  bilo 
povečini  slovensko  in  naseljeno  po  navedenih  krajih 
že  pred  prihodom  nemških  kolonov.  Za  ta  okraj  je 
veljalo  še  koncem  16,  stoletja  staro  župansko  sodišče, 
ki  je  imelo  nekaj  dni  po  sv.  Martinu,  in  sicer  še  dva- 
krat v  letu  svoje  zbore  in  sodilo  v  vseh  civilnih  in 
kriminalnih  stvareh  (Das  Landrecht  im  Ambt  Rieckh 
wirdet  jahrlich  ettlich  wenig  Tag  nach  Martini  und 
sonst  noch  zwei  mali  im  Jahr  zu  gelegner  Zeit  gehal- 
ten  und  besitzen  dasselb  die  Suppleut  in  beriirten 
Amt  Rieckh  von  Alters  her).^  Seveda  moramo  skle- 
pati, da  je  tudi  to  župansko  sodišče  Slovencem  pre- 
ostalo še  iz  dobe  pred  naselitvijo  koroških  in  fran- 
kovskih  nemških  kmetov. 


1  Mittheilungen  des  Musealvereines  fiir  Krain,  IV,,  str,  34. 

5.  »Sosednje«  in  župani  v  Furlaniji. 

Najdalje  se  je  ohranila  županska  oblast  v  starem 
obsegu  in  z  vsemi  svojimi  starimi  oblikami  pri  be- 
neških Slovencih. 

Iz  Pavla  Dijakona  vemo,  da  so  naši  pradedi  že 
proti  koncu  7,  stoletja  po  hudih  bojih  s  Furlani  za- 
sedli gorati  svet  severovzhodno  od  Čedada.  Oblike 
naselbin  so  še  do  najnovejšega  časa  ohranile  svoj  pr- 
votni, starinski  značaj.  Povsod  nahajamo  mala  sela, 
ki  so  se  razvila  iz  zadrug,  in  kjer  imajo  vsi  prebivalci 
isti  priimek,  ki  se  ujema  z  imenom  vasi,  n.  pr.  Blazin, 
Klinac,  Trinko,  Bernik,  Trušnik,  Brežan,  Černetič, 
Klodič  itd.  Podreka  poroča,  da  je  še  okoli  L  1880. 
našel  po  več  »združenih  hiš«,  kjer  so  bivali  člani  iste 
rodbine  in  imeli  isti  priimek.  Razlaga  si  pa  ta  pojav 
tako,  češ,  da  imajo  premalo  prostora,  da  bi  si  posta- 
vili ločene  hiše,  ker  ne  pozna  slovanskih  zadrug/ 
Večje  upravne  skupine  so  obsegale  prebivalce  posa- 
meznih dolin.  Tako  sta  nastali  veliki  županiji  landar- 
ska  in  mjersinska.  Prva  je  obsegala  vse  kraje  po  do- 
lini gornje  Nadiže,  druga  pa  sedanjo  šentlenartsko 
dolino.  Tretja  županija,  ki  se  je  ustanovila  v  južni 
Furlaniji,  med  Kodrojpom  in  Latisano  s  središčem  v 
Belgradu,  je  hitro  izginila  v  laškem  morju  in  Rezija 
je  že  i,  1085,  prišla  pod  oblast  možniške  opatije.  Prvi 
dve  županiji  pa  sta  ohranili  svojo  prvotno  upravo  tja 
do  19,  stoletja,  Benečanski  uradni  odloki  so  vedno 
naslovljeni  na  »prebivalstvo  landarske  in  mjersinske 
doline«. 


^  Podrecca:   Slavia  italiana,   str.  73. 

Akvilejska  cerkev  si  je  med  Slovenci  čedadske 
okolice  zgodaj  pridobila  posestev.  Tako  čitamo,  da 
je  kralj  Berengar  L  900  podaril  patriarhiji  vodovje 
Nadiže,  letno  davščino  od  Anplijanove  županije  (de 
gastaldato  Anpliano)  in  sodstvo  v  tistih  krajih.^  Zna- 
menit kraj  je  bil  tu  Landar,  z  znano  jamo,  katero  so 
nazivali  »slovensko  trdnjavo«.  Zato  je  vsa  dolina 
dobila  po  njej  ime,  V  nadiški  dolini  je  tudi  nastala 
prva  fara  sv.  Petra,  ki  je  že  okoli  L  1192.  imela  več 
kapel.  —  O  mjersinski  dolini  dobimo  prva  poro- 
čila, ko  čitamo,  da  je  patriarh  Peregrin  I.  leta  1146. 
podelil  samostanu  v  Gornjem  Gradu  na  Štajerskem 
pet  kmetij  v  vasi  Kožica.  Župnija  sv.  Lenarta,  po  ka- 
teri se  zdaj  dolina  navadno  imenuje,  se  omenja  šele 
leta  1351. 

Leicht  poroča  v  svoji  monografiji  o  furlanskih 
sodiščih  (Giudizi  feudali  del  Friuli),  da  je  patriarh 
imel  v  Landarju  in  Mjersi  dva  oskrbnika,  ki  sta  vsak 
imenovala  po  12  sodnikov  za  svojo  dolino.  Ohranjen 
zapisnik  iz  1.  1401.  nam  opisuje,  kako  se  je  taka 
pravda  vršila  v  Landarju  po  stari  navadi  »pod  lipo« 
na  javnem  trgu  vpričo  patriarhovega  oskrbnika.  Kot 
sodnik  nastopi  neki  Lenart,  kot  prisedniki  pa  pet  žu- 
panov iz  sosednjih  vasi.^  Vendar  ni  verjetno,  da  bi  bil 
ves  ta  sodni  dvor  imenoval  patriarhov  oskrbnik,  ker 
bi  se  sicer  »pravda«  vršila  pod  njegovim  predsed- 
stvom in  bi  tudi  ne  bila  beneška  republika  pozneje 
prepustila  sodstva  pri  Slovencih  voljenim  župa- 
nom, ako  bi  ne  bila  ta  navada  že  preje  med  ljudstvom 
udomačena.  Zastopnik  patriarhov  je  s  svojo  pričujoč- 
nostjo  le  označeval  vrhovno  oblast  svojega  gospoda. 


^  Kos:  Gradivo,  II,,  str.  326, 

*  Rutar:  Beneška  Slovenija,  str,  144. 

Od  L  1420.  naprej,  ko  so  s  patriarško  državo 
vred  prišli  tudi  Slovenci  pod  beneško  republiko,  je 
ohranjenih  več  listin,  ki  nam  nudijo  zanimiv  vpogled 
v  njihovo  upravo  in  sodstvo. 

Podlaga  vsemu  upravnemu  sestavu  so  bile  so- 
sednje (le  vicinie)  ali  soseske,  ki  so  se  razvile  iz 
zadrug.  Njim  na  čelu  je  bil  župan  ali  dekan,  ki  je  no- 
sil v  znamenje  svoje  oblasti  palico  in  skliceval  srenj- 
ske  shode,  ki  so  se  navadno  vršili  pod  lipo  ob  kame- 
niti  mizi.  Tudi  ti  zbori  so  se  imenovali  »sosednje«. 
Ob  strani  je  bilo  županu  dvanajst  zapriseženih  mož 
(Giurati),  Župana  so  volili  vsi  družinski  očetje,  ki 
so  imeli  tudi  pravico  priti  k  sosednjam,  kjer  se  je 
razpravljalo  o  vseh  javnih  potrebah.  Pri  glasovanju 
je  igral  važno  vlogo  »roš«  (rovaš).  Vsa  deželica  je 
štela  36  takih  sosedenj,  in  sicer  landarska  dolina  21  in 
mjersinska  15.  —  Na  čelu  obeh  dolin  sta  bila  »velika 
župana«  (Decani  grandi,  Sindici),  ki  sta  sklicevala 
»velike  sosednje«  in  h  katerim  so  prihajali  župani  kot 
zastonpiki  svojih  srenj.  Shodi  »velikih  sosedenj«  so 
se  vršili  ob  kamenitih  mizah  (bankah),  za  landarsko 
dolinu  v  Tarčetu,  za  mjersinsko  pa  v  Mersi.  Naj  na- 
vedem le  en  zgled  za  te  obravnave.  »Dne  10.  aprila 
L  1710.  V  vasi  Tarčet,  pri  kameniti  mizi,  na  navad- 
nem kraju  velike  sosednje.  Zbrani  župani  častivredne 
landarske  banke,  45  po  številu,  so  soglasno  izvolili  za 
zapisnikarja  (cancillierc)  svoje  sodnije  Lukeža  Ku- 
kovca  iz  Št.  Petra,  ker  ni  bilo  (in  mancanza)  njihovega 
(navadnega)  zapisnikarja  Karola  Galeaterra.«^  —  Lan- 
darska in  mjersinska  banka  sta  imeli  pravico  soditi  v 
vseh  civilnih  in  kriminalnih  stvareh,  tudi  O'  umorih, 
ki  so  se  zgodili  v  deželici.  To  pravico  jim  je  beneška 


*  Podrccca  o,  c,  str.  40. 

republika  večkrat  potrdila,  tako  z  odlokom  22.  sep- 
tembra L  1502.,  kjer  čitamo,  da  imajo  prebivalci  lan- 
darske  in  mjersinske  doline  pravico  soditi  v  prvi  in- 
stanci tudi  v  slučaju  umora,  ki  se  zgodi  v  omenjenih 
pokrajinah,  in  se  pridrži  priziv  na  občino  čedadsko. 
Pa  niti  ta  prizivna  pravica  na  mestno  čedadsko^  so- 
dišče ni  ostala  v  veljavi,  temveč  je  šel  priziv  od  ene 
banke  na  drugo.  Sodbe  je  izrekala  dvanajstija  župa- 
nov vpričo  zastopnika  zemljiške  gosposke  (gastaldo, 
sopraintendente),  ki  se  pa  v  sodne  obravnave  ni  smel 
vmešavati,  »ampak  kazni  v  slučaju  odsotnosti  rednega 
sodnika  le  spregledati  ali  potrditi  (,senza'  altra  inge- 
renza  che  quella  di  rilasciare  e  firmare  gli  atti  cor- 
renti  nel  šolo  caso,  che  mancasse  lo  stesso  giudice 
ordinario)«.  Iz  tega  spoznamo,  da  so  se  sodbe  prav 
tako  vršile,  kakor  pod  patriarško  vlado  in  da  je  be- 
neška vlada  le  stare  običaje  potrdila.  Dvanajstere 
prisednike  so  v  landarski  dolini  vsako  leto  na  novo 
volili  družinski  očetje,  pri  mjersinski  banki  pa  so  od- 
stopivši  sodniki  sami  imenovali  svoje  naslednike. 

Izredna  naprava  je  bil  veliki  shod  ali  posvet 
vseh  slovenskih  županov  (Arrengo),  ki  se  je  vršil  po 
enkrat  v  letu  ali  če  je  bila  potreba,  tudi  večkrat  v 
letu,  pod  starodavnimi  lipami  pri  cerkvici  sv.  Kvirina, 
kjer  sta  se  stekali  obe  dolini.  Tu  so  volili  »velike 
župane«  in  se  posvetovali  o  drugih  skupnih  zadevah 
deželice.  Tako  čitamo:  »Dne  1.  junija  1674.  Na  jav- 
nem shodu  na  navadnem  kraju  pri  sv.  Kvirinu.  Vsi 
župani  (decani)  landarske  pokrajine  so  izvolili  za  no- 
vega velikega  župana  (sindika)  Ivana  Blazutiča  iz 
vasi  Bernas  na  predlog  zapriseženca  velike  banke 
Lenarta  Dorbolo  z  večino  glasov  in  je  bil  odpuščen 
s  častjo'  Jakob  Tropina,  bivši  sindik.«  —  Ko  je  L  1797. 
po  miru,  sklenjenem  v  Campoformio,  prišlo  beneško 

Zupani.  4 

ozemlje  tostran  Adiže  pod  Avstrijo,  je  sklenil  sloven- 
ski parlament  pri  sv.  Kvirinu  na  predlog  obeh  velikih 
županov  izvoliti  dva  poslanca,  ki  naj  bi  šla  k  ce- 
sarju Francu  IL,  da  izprosita  potrditev  starodavnih 
privilegijev.  Avstrijska  vlada  ni  prepovedala  stare 
navade,  ker  imamo  še  poročila  o  velikih  shodih  tja 
do  1.  1804.  Pač  pa  so  menda  sami  od  sebe  prejenjali, 
ko  je  bila  1.  1816.  vpeljana  nova  politična  razdelitev 
občin  in  se  je  ustanovil  v  Šent  Petru  c.  kr,  komisarijat. 

Poleg  landarske  in  mjersinske  banke    so    imeli 
sodno  oblast  nad  beneškimi  Slovenci  še  razni  drugi 
zemljiški  gospodje,  tako  ženski  samostan  in  kapitelj 
v  Čedadu,    rodbine  Portis,    Conti,    Puppis,    Attems, 
Brandis,  Spilimbergo  i.  dr.    V  Reziji  je  imel  sodstvo 
možniški  opat,  ki  ga  je  izvrševal  skupno  z  župani  še- 
sterih  občin.  Iz  ohranjenih  opravilnikov  posnamemo, 
da  so  si  v  takih  slučajih  pridržale  zemljiške  gosposke 
le  važnejše  stvari,  nižje  sodstvo  pa  so  prepustile  žu- 
panom in  zapriseženi  dvanajstiji.^  Tudi  republikanska 
vlada  je  varovala  svojo  vrhovno  oblast  s  tem,  da  so 
se  sodbe  pri  obeh  bankah  vršile  vpričo  njenih  zastop- 
nikov. Toda  pri  obsežni  avtonomiji,  ki  so  jo  imeli  be- 
neški Slovenci,   sodniki   (jurisdicenti)  teh   raznih   go- 
spostev niso  imeli  kaj  opraviti.  Pridržali  so  si  le  pra- 
vico do  pojedine,  katero  bi  jim  moralo  pripraviti  ljud- 
stvo, kadar  je  imela  biti  javna  sodba.  Tako  je  umeti 
poročilo  Karola  Podrecca,    če  pripoveduje,  da  so  se 
jurisdicenti  vsako  leto  2.  avgusta  pripeljali  v  kakih 
40  kočijah  k  sv.  Kvirinu  in  se  dali  pogostiti  s  peče- 
nimi piškami,   —   da   bi  ne   zastarele   njihove   sodne 
pravice. 


^  Podrecca:    Un   giurisdicente  nella    Slavia   italiana,   Civi- 
dale  1885, 

Ves  sestav  javne  uprave  pri  beneških  Slovencih 
nam  kaže,  da  so  si  več  kot  tisoč  let  znali  ohraniti 
svojo  prvotno,  demokratično  vlado,  ki  se  ie  opirala 
na  srenje  in  njihove  župane.  In  prav  ta  avtonomija 
jim  je  pomagala,  da  so  ohranili  svoj  jezik  in  svoja  na- 
rodna svojstva  navzlic  hudemu  pritisku  italijanstva  do 
današnjega  dne. 


4* 


5*  Yeče  in  gorske  pravde. 

Delovanje  županov  se  je  zlasti  pokazalo  v  »ve- 
čah«  ali  »pravdah«,  ki  so  imele  v  preteklih  časih  ve- 
lik pomen  za  javno  življenje  našega  kmečkega  ljud- 
stva. Zato  je  potrebno,  da  se  končno  ozremo  še  na  te 
socialne  ustanove,  ki  imajo  mnogo  zanimivega  na  sebi. 

Že  staroslovenski  župani  so  imeli  navado,  pri 
svojem  gradu  sklicevati  prebivalstvo  svoje  župe  na 
posvetovanja  o  važnih  zadevah  ali  k  javnim  sodbam. 
Taki  zbori  so  se  imenovali  v  e  č  e.  Besedo  nahajamo 
tudi  pri  Hrvatih,  katerim  »viječe«  pomeni  svet,  pri 
Čehih,  kjer  »vece«  označuje  ljudsko  zborovanje,  in  pri 
Poljakih,  kjer  »wieca«  pomenja  plemiško  sodišče. 
Slične  javne  sodne  zbore  je  zaukazal  Karol  Veliki  po 
svojih  deželah.  Vsi  grofi  so  morali  svobodne  može 
svojega  okraja  (pagus,  Gau)  trikrat  na  leto  zbrati  k 
javnim  shodom,  odsotnim  so  naložili  globe.  Ti  zbori, 
za  katere  sta  bila  kraj  in  čas  po  starodavni  navadi 
določena,  so  se  imenovali:  Ding,  echtes,  gebotenes 
Ding,  Grafending.  Sicer  pa  je  grof  smel  po  potrebi 
tudi  ob  drugih  časih  prirediti  sodne  zbore,  katerih  so 
se  morali  udeleževati  le  zapriseženi  prisedniki  (Schof- 
fen).^  Tudi  v  akvilejskih,  istrskih  in  furlanskih  starih 
listinah  naletimo  večkrat  na  besede  »placitum,  placi- 
tare«,  ki  pomenijo  prireditev  sodnih  zborov.  Tak 
splošen  sodni  zbor  so  imeli  istrski  prebivalci  1.  804.  v 
Rižanu,  kjer  so  spravili  na  dan  vse  svoje  pritožbe 
zoper  vojvoda  Ivana  in  priseljene  Slovane.^  Približno 

^  Luschin:  Geschichte  des  alteren  Gerichtswesens,  str,  43. 
2  Kos:  Gradivo,  II.,  str.  8,   19.  si. 

dve  desetletji  (827)  pozneje  čujemo  o  zborovanju  (pla- 
citum)  v  Buchenauu  na  Zgornjem  Avstrijskem  pod 
predsedstvom  brižinskega  škofa  Hitta,  ki  je  imel  do- 
ločiti meje  od  Bavarcev  naseljene  župnije  Buchenau 
proti  sosednjim  slovenskim  seliščem.^  In  ako  čitamo, 
da  je  karantanski  predstojnik,  grof  Gudakar,  L  864. 
sklenil  odškodovati  solnograškega  škofa  Adalvina  za 
njegova  potovanja  v  Karantanijo  z  nekaterimi  po- 
sestvi in  je  tudi  svobodno  ljudstvo  karantansko  oblju- 
bilo, da  hoče  v  isti  namen  od  svoje  lastnine  podariti 
nekaj  zemljišč,  se  je  moralo  tudi  to  zgoditi  po  vsej 
priliki  na  takem  javnem  zboru,^ 

Udeleženci  javnega  sodnega  zbora  so  dobro 
označeni  v  neki  istrski  listini  iz  L  991.  Zbor  se  je 
vršil  pod  predsedstvom  grofa  Werihenta,  udeležili  so 
se  ga  trije  škofje,  »vsi  starejšine«,  14  prisednikov 
(scavini)  ali  sodcev  in  velika  množica  ljudstva.^ 

Sodni  zbori  s  priseženimi  prisedniki  (Schoffen), 
ki  so  se  vršili  na  javnih  krajih  vpričo  ljudstva,  so  bili 
torej  frankovska  uredba.  Pa  že  to,  da  so  jih  Slovenci 
imenovali  z  domačo  besedo  veča,  priča  dovolj,  da 
jim  ta  uredba  ni  bila  tuja.  Besedo  »veča«  nahajamo 
na  Kranjskem,  Koroškem  in  Štajerskem  in  je  bila  to- 
rej precej  splošno  v  rabi.  Na  Štajerskem  je  zašla  celo 
v  nemški  besedni  zaklad,  kjer  pomeni:  »der  Wetsch« 
sodnega  slugo,  Wetschpfenig  pa  tisti  davek,  ki  so  ga 
podložniki  dajali  v  priznanje  deželskega  sodišča.^ 
Poleg  veče  so  rabili  za  označevanje  javnega  sodnega 
zbora   še  izraze   »pravda«,    »sosednja«    (pri   beneških 

1  Izv,  Muz,  društva,  VII,,  str,  156. 

2  Kos:  Gradivo,  II,,  str,  146. 

3  Kos:  Gradivo,  II.,  str.  389. 

^  Štrekelj:  Slovanski  elementi  v  besednem  zakladu  staj. 
Nemcev  (Časopis  za  zgod.   in  narodopisje,   109,  str.  57). 

Slovencih)  in  v  loški  okolici  tudi  »pojezd«  (die  po- 
gesden).  Na  Goriškem  so  znane  »soseske«,  na  Šta- 
jerskem pa  »sosečke«.  Vsi  ti  slovenski  izrazi  se  po- 
gosto rabijo  tudi  v  listinah  in  urbarijih. 

Ko  so  razpadle  frankovske  grofije  in  na  njih  me- 
sto stopili  razni  zemljiški  gospodje,  katerim  je  po  fev- 
dalni ustavi  pripadlo  sodstvo,  so  tudi  ti  s  svojimi  pod- 
ložnimi kmeti  imeli  javne  zbore,  ki  so  se  nemško  ime- 
novali »Banntaidinge«,  slovensko  pa    v  e  č  e. 

Na  loškem  gospostvu  so  bile  veče,  ali  kakor  so 
jih  tam  imenovali,  »pojezdi«,  trikrat  na  leto:  o  sv.  Ju- 
riju, sv.  Mihelu  in  o  Svečnici.  Z  besedo  »pojezd«, 
ki  pomenja  trumo  jezdecev  (Cavalcade),  je  ljudstvo 
te  sodne  zbore  zato  označevalo,  ker  je  takrat  oskrb- 
nik (Pfleger)  s  številnim  spremstvom  na  konjih 
obiskoval  posamezne  županije,  pri  tej  priliki  razsoje- 
val  prepire,  kaznoval  prestopke  in  pobiral  davščine. 
Izven  loškega  gospostva  nahajamo  to  besedo  le  še 
v  goriških  urbarijih.  Loški  urbarij  iz  leta  1318.  daje 
navodilo,  kako  naj  se  vrše:  »Treba  je  najprej  zbrati 
sodijo  (sententiator),  gozdarja,  sla,  valpta  in  druge 
uradnike.  Potem  naj  pokličejo  enega  (izmed  žu- 
panov) in  ga  opomnijo,  naj  odgovarja  na  vsa  vpra- 
šanja po  resnici.  Ko  je  prisegel,  naj  pozove  enega 
izmed  podložnih  (kmetov).  Potem  naj  ga  izprašujejo 
pod  prisego,  če  je  marljiv  kmet,  če  točno  odrajtuje 
svoje  davščine,  če  on  in  njegova  žena  pripadata  cer- 
kveni družini  (si  sint  de  familia  ecclesiae),  če  ima 
odrasle  sinove,  ki  morejo  obdelovati  zemljo,  če  ima 
več  kakor  eno  zemljišče,  če  pozna  med  svojimi  sosedi 
koga  nezmožnega  kmetovanja  ali  drugega  sposobne- 
ga, če  se  je  kdo  njegovih  znancev  oženil  izven  cer- 
kvene družine,  če  je  kdo  gozde  ali  pašnike,  ki  so  ško- 
fova last,  izsekaval,    popasel    ali  jih    sicer    izrabljal. 

Tudi  naj  se  vpraša,  koliko  odrajtuje  na  leto  žiia,  sta- 
rega ali  novega  denarja  ali  drugih  davščin,  koliko 
mora  dajati  oskrbniku,  sodniku,  notarju,  koliko  žu- 
panu, gozdarju  in  klicarju.  Tudi  naj  se  vpraša,  če  se 
spoštujejo  meje  zemljišč  v  okolici,  če  so  od  zemljišč 
prej  plačevali  več  ali  manj,  če  ve  za  koga,  ki 
krade  kragulje  ali  druge  ptice,  ki  pripadajo  škofovi 
mizi,  ali  za  ribiče,  ki  nimajo  pravice  loviti,  kje  bi  se 
dali  napraviti  novi  mlini,  kateri  imajo  fevde  in  kateri 
imajo  zaradi  plemstva  po  več  zemljišč.  Tudi  naj  se 
vpraša,  kateri  podložniki  morajo  za  davščine  dajati 
meso,  kokoši  in  jajca,  koliko  morajo  dajati  kolarji, 
lovci,  ribiči,  kovači  in  vsi  drugi,  ki  imajo  zemljišča 
brez  rednih  dajatev,^ 

Na  tem  zboru  so  bili  novi  koloni  umeščeni  na 
svoja  zemljišča,  stari  koloni,  ki  so  vedno  izpolnjevali 
svoje  dolžnosti,  pa  potrjeni  v  posestvu.  Zato  se  je 
shod  imenoval  tudi  »Stifttag«,  —  Sledile  so  sodbe  o 
raznih  prestopkih  in  zločinih,  ki  so  se  zaključile  s 
»pojedino«  (Stiftmahlzeit),  h  kateri  so  morali  podložni 
kmetje  prispevati  pijačo  in  jestvine.  Tako  čitamo  o 
»pojezdu«  v  žirovski  županiji:  Kedar  je  bil  pojezd 
v  Žireh,  je  moralo  vsako  zemljišče  in  vsak  kmet  dati 
po  eno  pogačo,  merico  ovsa  in  eno  kokoš.  Od  tega 
je  kaščar  (der  Kastner,  ki  je  meril  in  spravljal  žito  v 
škofove  kašče)  na  pojezdi  použil,  drugo  pai  je  župan 
obdržal  in  dal  sodniku,  meščanom,  ki  »so  sedeli  na 
pravdi«  (so  am  pogesden  rechten  gesessen),  pisarju, 
mojstru,  proštu  in  tudi  obema  govornikoma,  ki  so  ju 
vedno  vzdržavali  pri  pojezdi,  vsakemu  po  eno  pogačo 
in  eno  kokoš.-  Pozneje  je  bilo  natanko  določeno,  kaj 

^  Mittheil.  des  hist.  Vereines  fiir  Krain,  1861,  str.  5, 
^  Zeitschrift    des    histor.  Vereines    fiir  Steiermark,     1912, 
str,  201. 

ima  pri  »pojedinah«  priti  na  mizo  in  kaj  zvečer.  Župan 
je  moral  prispevati  sodček  vina,  meso  in  jajca  za 
opoldansko  južino,  kmetje  pa  za  večerjo  kozje  meso, 
kuretino  in  druge  jestvine/ 

»Pojezde«  je  imel  na  loškem  gospostvu  veči- 
noma oskrbnik  ali  njegov  namestnik,  v  koroškem 
županstvu  (officium  Carantanorum)  pa  župani  sami. 
Le  enkrat  v  letu  je  Korošce  obiskal  oskrbnik,  da  so 
obravnavali  na  veči  važnejše  stvari,  ki  niso  bile  med 
letom  poravnane. 

Ko  se  je  v  poznejših  stoletjih  preosnoval  način 
sodstva,  so  »pojezdi«  še  ostali  kot  davek,  ki  so  ga 
podložniki  plačevali  v  povračilo  za  stroške  pravo- 
sodja brižinskih  škofov.  Bili  so<  lep  vir  dohodkov  za 
loško  graščino  in  znašali  leta  1653.  okoli  1800  goldi- 
narjev. Oskrbnik  je  dobival  od  škofa  v  plačilo  za 
sodelovanje  pri  sodnih  zborih  po  enega  vola  (poies- 
den-ochs).^ 

»Pojezde«  moramo  torej  prištevati  isti  vrsti 
davkov,  kakor  »letino«  ali  »večne  fenige«,  ki  so  se 
izprva  dajali  v  priznanje  pristojnega  deželskega  so- 
dišča, pa  so  se  kmalu  pobirali  kot  povračilo  za  stro- 
ške pravosodja  in  varstva.^  Koroškim  starejšim  pisa- 
teljem pomeni  »veča«  stari  davek  v  nasprotju  z  »no- 
vicami« (novimi  nakladami),  to  je  tisti  davek,  ki  je  bil 
še  na  veči  naložen.  Korošci  pa  hodijo  »na  večo«, 
kadar  gredo  davke  plačat,  in  jim  pomeni  »večevati« 
isto,  kar  pravdati  se. 

Da  je  grajska  gospoda  sodno  oblast  večinoma  le 
imela  za  izdaten  vir  dohodkov  in  se  za  sodstvo  samo 

^  Mittheil.  dcs  hist.  Vercines  fiir  Krain,   1861,  str,  4. 
-  Kos:  Doneski  k  zgodovini  Škofje  Loke,  str,  381,  424. 
^  Kaspret  1,  c. 

ni  brigala,  o  tem  nas  pouči  Valvasor,  ki  poroča  o  sle- 
dečem zanimivem  običaju.  Na  Sveti  Gori  pri  Zagorju 
je  bila  navada,  da  je  župan  iz  Revišč  svojemu  sodne- 
mu gospodu,  graščaku  na  Lebeku,  ob  proščenju,  ki 
je  bilo  v  nedeljo  po  sv.  Jakobu,  pripravil  dobro  ko- 
silo, h  kateremu  je  graščak  povabil  tudi  slučajno 
navzoče  plemiče.  Župan,  ki  je  tudi  sedel  pri  mizi,  pa 
mu  je  med  obedom  na  krožniku  poklonil  star  zlat 
cekin. ^  —  Ta  običaj  nas  živo  spominja  na  vsakoletno 
navado  beneških  jurisdicentov  pri  Sv.  Kvirinu. 

V  zgoraj  navedenem  navodilu  za  kmetske 
zbore  na  loškem  gospostvu  niso  navedene  vse  stvari, 
ki  so  bile  predmet  obravnavam  na  večah,  in  tudi  ne 
zunanja  oblika,  ki  je  bila  v  navadi.  Več  o  vsem  tem 
izvemo  iz  poslovnika  gospostva  Čačc  v  Ziljski  dolini 
na  Koroškem.^ 

Preden  so  se  pričele  obravnave,  je  sodnik  slo- 
vesno vprašal  enega  izmed  kmetov,  če  je  kraj  in  čas 
primeren,  »da  vzame  sodno  palico  v  roke  in  sodi 
bogate  in  revne,  vdove  in  sirote,  pa  vse  tiste,  ki 
iščejo  pravice«.  Ko  so  mu  pritrdili,  so  bile  najprej 
oklicane  meje  deželskega  sodišča,  potem  so  se  v  voj- 
nih časih  objavili  pozivi  deželnega  glavarja  za  splošno 
oboroževanje  (Aufgebot)  in  šele  potem  so  prišle,  na 
vrsto  razne  zadeve  kmetskega  življenja.  Pri  sodnih 
obravnavah  sta  sodelovala,  kakor  smo  culi  o  veči  v 
Žireh,  vedno  dva  besednika,  tožitelj  in  branitelj,  ki 
sta  se  tudi  imenovala  »pravdača«.  Na  mariborskem 
gospostvu  so  bili  sodni  zbori  dvakrat  v  letu:  o  sv. 
Juriju  in  kmalu  po  trgatvi  na  štirih  krajih  »gen 
Witschein«,  v  Št.  Juriju,  v  Jarenini  in  v  Selnici  ob 

1  Valvasor,  VIII,,   str.  828, 

2  Bischoff  u,  Schonbach:  Steierische  und  karnthische  Tai- 
dinge,  str.  426, 

Dravi.  Župani  so  kmetom  po  okolici  naznanili,  kdaj 
ima  biti  veča.  Pod  prisego  jim  je  bilo  ukazano,  da 
naznanijo  ob  tej  priliki  vse  zločine,  in  prestopke,  za 
katere  vedo. 

Koliko  časa  so  se  veče  po  slovenskih  pokra- 
jinah ohranile,  je  težko  dognati.  Gotovo  so  preminule 
prej  kakor  v  nemških  deželah,  kjer  čujemo  o  »tai- 
dingih«  še  v  18.  veku.  Verjetno  je,  kakor  meni  Kas- 
pret,  da  sta  pri  nas  vplivala  zlasti  dva  momenta. 
Prvi  je  recepcija  enotnega  rimskega  prava,  ki  je 
izpodrinilo  domače  pravne  običaje,  drugi  moment  pa 
pogosti  kmečki  upori  16.  in  17.  stoletja.^  Ni  dvoma, 
da  so  veče  močno  dvignile  stanovsko  zavest  kmeč- 
kega stanu  in  mu  dale  priliko,  da  je  spravil  na  dan 
razne  pritožbe  o  bremenih  in  nadlogah,  ki  so  ga  trle. 
Gospoda  pa  ni  rada  videla,  da  se  je  razpravljalo  o 
razmerju  med  njo  in  podložniki,  in  tem  manj,  ker  so 
se  premnogokrat  kmetje  v  večah  ob  napovedi  novih 
davkov  z  vso  silo   uprli. 

Kočevski  urbarij  iz  leta  1574.,  ki  je  bil  torej  na- 
pravljen eno  leto  po  velikem  kmečkem  uporu,  ima  o 
kmečkih  shodih  sledeče  določbe:  Naši  podložniki  naj 
ne  prirejajo  brez  vednosti  in  dovoljenja  lastnika  ko- 
čevskega gospostva  niti  javnih,  niti  skrivnih  shodov. 
Ampak  kjer  bo  potreben  shod  zaradi  kakršnihkoli 
stvari,  naj  se  preje  lastniku  naznani  in  prosi  za  do- 
voljenje. In  če  ta  spozna,  da  je  potreben  in  dopustljiv, 
naj  podložnikom  dovoli  in  določi  kraj,  kjer  naj  se 
snidejo.  Tudi  naj  se  shoda  udeleži  sam  oskrbnik  ali 
pa  naj  koga  tja  pošlje  namesto  sebe,  da  zve,  kaj 
obravnavajo  in  govore.  Če  bi  pa  imeli  kmetje  brez 
dovoljenja  kako  zborovanje,  naj  se  proti  udeležencem 

^  Kasprct;  O  večah  (Čas,  za  zgodovino  in  narodopisje, 
1907,  str,  214  sL), 

in  zlasti  proti  sklicevateljem  shoda  postopa  s  stro- 
gimi kaznimi,  da  se  zabranijo  vse  zlobne  spletke 
(damit  alle  pese  Practica  verhiett  werde).^ 

Zato  se  od  16.  stoletja  naprej  omenjajo  pri  nas 
večinoma  le  zbori  županov  namesto  polnih  zborov 
vseh  grajanov.  Župani  so  večali  ob  določenem  času, 
navadno  vsake  kvatre,  a  razpravo  je  vodil  graščinski 
oskrbnik  ali  sodnik.  V  Kostanjevici  so  se  vršili  ti 
sodni  zbori  »po  stari  šegi  in  navadi«  na  kvatmo 
sredo  v  cerkvi  konstanjeviškega  samostana  ali  pa 
Kostanjevice  same.  Vodil  jih  je  mestni  sodnik  kosia- 
njeviški  ali  kdo  izmed  županov  iz  okolice.  Prisedni- 
kov  je  bilo  12  doi  14  (dva  namestnika?),  med  njimi 
čitamo  imena  sodnikov,  ki  so  imeli  posle  tudi  pri 
»gorski  pravdi«.  V  področje  kvatrnega  soda  je  spa- 
dalo pravosodje  nižje  vrste,  pristojen  pa  je  bil  za  ves 
okoliš  kostanjeviške  opatije.  Podvržen  mu  je  bil  celo 
sodni  gospod,  opat  sam.  Ako  je  hotel  semintja  izter- 
jati kak  davek  ali  doseči  kako  drugo  stvar  gospodar- 
skega značaja,  obrniti  se  je  moral  na  sodni  zbor. 
Značilno  pa  je,  da  so  razsodbe  vedno  merile  na  mimo 
poravnavo  in  določevale  globe  na  korist  opata,  sod- 
nega gospoda,  kateremu  so  bila  ta  ljudska  sodišča 
izdaten  vir  dohodkov.-  Razen  Kostanjevice  se  še 
omenjajo  kmetski  sodni  zbori  (veče  županov)  v  De- 
vinu,  v  Premu  in  na  Gallenbergu,  a  ni  dvoma,  da  so  se 
vršile  tudi  drugod.  Po  stari  navadi  so  se  te,  sodbe 
vršile  na  kakem  javnem  kraju,  v  cerkvi  ali  pod  lipo, 
ker  gallenberški  urbarij  omenja,  da  so  deželnoknežji 
komisarji  leta  1571.  odpravili    večo    pod    lipo    in    jo 


^  Mittheil,  des  Musealvereines,  IV,,  str,  25  si, 
^  Dolenec;    Pravosodstvo    kostanjeviške    opatije    v    letih 
1631.  do  1655,   (Čas,  za  zgod,  in  narodop,,   1914,  str,  133  si,). 

preložili  v  grad.^  Ni  dvoma,  da  imamo  v  teh  ljudskih 
sodiščih,  njih  pravdnem  postopanju  in  razsodbah 
ostanke  samoniklega  domačega  prava,  ki  je  bilo  še 
prosto  rimskega  vpliva  in  se  je  tudi  dokaj  razlikovalo 
od  nemškega  prava.  Pri  njih  velja  še  načelo:  Ne  od 
višje  gospode  postavljeni  sodniki,  ampak  ljudski  sod- 
niki, izbrani  in  poslujoči  po  starih  šegah  in  navadah, 
sodijo  o  pravdah  med  seboj.  Njih  odloki  imajo  svoj 
izvor  v  ljudski  volji,  kateri  se  mora  celo  gosposka 
ukloniti.  Zato  izginjajo  ta  ljudska  sodišča,  čim  bolj 
pridobivajo  na  veljavi  graščinska  sodišča,  ki  so  se  pa 
tudi  morala  slednjič  umakniti  knežjim. ^ 

Nadalje  so  se  ohranila  kmetska  sodišča  s  svo- 
jim starinskim  značajem  v  takozvanih  gorskih 
pravdah. 

Sodišča  te  vrste  so  poseben  znamenit  pojav  v 
pravni  zgodovini,  ki  ga  nahajamo  izven  Spodnje  Av- 
strije le  še  v  slovenskih  pokrajinah,  na  Štajerskem, 
med  ogrskimi  Slovenci,  na  Kranjskem,  v  Istri,  na 
Krasu  in  na  Goriškem.  Vnanjo  obliko  so  dobili  gorski 
zbori  od  frankovskih  grofovskih  sodišč.  Dvanajsteri 
prisedniki,  ki  jih  navadno  pri  njih  nahajamo,  so  staro- 
nemški  »Schoffen«,  ravnotako  je  nemška  tudi  za- 
hteva, naj  se  pravde  vrše  na  javnih,  od  starih  časov 
določenih  krajih  in  ob  določenem  času.  Akoravno 
pa  nas  te  točke  gorskih  pravd  spominjajo  na  nemški 
vpliv,  so  vendar  po  svoji  vsebini  pristnega  sloven- 
skega izvora,  ker  niso  le  navadni  sodni  zbori,  ampak 
nam  predstavljajo  shode  samostojnih  gospodarjev  v 
posvet  o  vseh  stvareh,  ki  se  tičejo  gospodarstva  v 
vinskih  goricah.  Gorske  pravde  so  torej  viden  izraz 


^  Kaspret  1,  c, 
^  Dolenec  1.  c. 

samouprave  posameznih  vinogorskih  sosesk  in  nas 
liki  beneškim  »sosednjam«  spominjajo  na  starosloven- 
ske  zadrugarje,  ki  so  se  shajali  pod  domačo  lipo  v 
posvete  o  razumnem  gospodarstvu. 

Kako  pa  je  prišlo,  da  se  je  bas  v  vinskih  goricah 
najdalje  ohranila  zadnja  sled  kmečke  avtonomije? 
Na  to  dobimo  odgovor,  če  vpoštevamo,  kolikega 
pomena  je  bilo  vinstvo  v  slovenskem  narodnem  go- 
spodarstvu. 

Že  Vrhovec  je  opozoril  na  zgodovinsko  dejstvo, 
da  je  bilo  pridelovanje  vina  Slovencem  ob  naselitvi 
v  sedanji  domovini  znana  in  priljubljena  poljedelska 
stroka,  medtem  ko  je  bila  Bavarcem,  ki  so  v  8.  sto- 
letju nad  njimi  zagospodovali,  popolnoma  neznana.^ 
Posledica  je  bila,  da  so  bili  tuji  gospodarji  prisiljeni 
učiti  se  vinstva  od  svojih  podložnikov  in  dela  v  vino- 
gradih njim  prepuščati.  Mnogoštevilne  listine  nam 
pričajo,  kako  marljivo  se  je  gojilo  pri  nas  vinstvo  že 
v  zgodnjem  srednjem  veku,  in  sicer  po  krajih,  kjer  že 
davno  ne  raste  več  trta.  Na  Gorenjem  Štajerskem  so 
bili  ob  času,  ko  je  bilo  tamkaj  slovensko  prebivalstvo, 
zasajeni  vinogradi  okoli  Ljubnega  (Leoben)  in  Gradca, 
kjer  še  krajevno  ime  »Weinitz«  (Vinica)  priča  o  ne- 
kdanjih slovenskih  viničarjih.  Na  Koroškem  je  rastla 
trta  še  severno  od  Celovca,  v  Junski,  Lavantinski  in 
spodnji  Dravski  dolini.  V  življenju  krške  grofice  Heme 
čitamo,  da  je  leta  1046.  podarila  vse  svoje  vinograde 
okoli  Trušenj  in  Ostrovice  samostanu  v  Krki.  Na 
Kranjskem  je  bila  vil.  stoletju  blejska  okolica  z  vino- 
gradi bogato  zasajena.  Še  preden  jo  je  briksenska 
škofija  dobila  v  posest,  nahajamo  po  njej  same  svo- 


^  Vrhovec:   Gorski  zakon  in  gorske  pravde  (Izvestja  muz, 
društva  za  Kranjsko,  VIL,  str,  109  si. 

bodne  slovenske  vinogradnike.  Na  loškem  svetu  so 
imeli  brižinski  škofje  svoje  vinograde  »na  Kamnit- 
niku«  in  v  Šmarjetni  gori  pri  Kranju.^  In  tako  bi  lahko 
našteli  še  mnogo  drugih  krajev,  kjer  so  nekdaj  gospo- 
darili slovenski  viničarji,  pa  so  že  davno  vinogradi 
izpremenjeni  v  njive  ali  pašnike. 

Ker  je  imelo  vinstvo  tolik  pomen  za  domače 
gospodarstvo,  pa  tudi  za  dobiček  zemljiških  gospo- 
dov, zato  si  lahko  razlagamo,  zakaj  so  si  Slovenci  v 
vinogradniških  stvareh  ohranili  precej  samostojnosti. 
Tuji  gospodarji  so  jim  radi  dali  pravico,  da  so  si  urav- 
nali v  vinogradih,  kakor  se  jim  je  najbolje  zdelo,  se 
shajali  k  rednim  zborovanjem  in  ukrepali  o  vsem, 
kar  je  bilo  vinarstvu  v  korist. 

Najstarejšo  sled  gorskega  zbora  imamo  v  ne- 
kem shodu  žičkih  kmetov  pri  cerkvi  v  Slovenski 
Bistrici  leta  1240.,  kjer  so  slovesno  potrdili  pogodbo, 
ki  je  že  od  nekdaj  veljala  med  viničarji  in  kartuzijan- 
skim  samostanom.  Po  tej  pogodbi  so  imeli  kmetje,  ki 
so  kak  vinograd  napravili,  ali  njihovi  dediči  pravico 
do  njega,  dokler  so  ostali  žički  podložniki.  Ako'  pa 
so  zapustili  žičko  gospostvo,  so  izgubili  vso  pravico.^ 
Ta  gorska  pravda  se  je  vršila  ob  navzočnosti  so- 
dija  (sententiarius)  Jurija.  Sicer  pa  se  do  15.  stoletja 
pač  večkrat  omenja  gorščina  (ius  montanum,  perg- 
recht),  ne  da  bi  imeli  o  kakih  drugih  uredbah  kaj 
poročil. 

Pri  »gorskih  pravdah«,  ki  so  v  tem  easu  pač 
nastale  po  vseh  vinorodnih  krajih,  so  bile  izprva  me- 
rodajne,  stare  navade  in  običaji,  ki  so  jih  sčasoma 
zapisali  in  dali  potrditi.  Tako  je  nastal  »gorski  zakon« 


^  Glej  mojo  Zgod.  slov.  naroda,  3.  zv.,  str.  439. 
^  Zahn:  Urkundenbuch,  11, ,  str,  506. 

(Bcrgrechtsordnung)  ali  »gorske  bukve«  (Bergrechts- 
biichel).  Vrhovec  je  doznal  iz  listin  ljubljanskega 
stanovskega  arhiva,  da  sta  jih  prva  izdala  češki  kralj 
Pfemisl  Otokar  IL,  ki  je  Štajercem  gospodoval  od 
leta  1260.  do  1276.,  in  vojvoda  Leopold  Hrabri,  sin 
cesarja  Albrechta  I.  Iz  15.  stoletja  so  se  nam  ohra- 
nili le  nekateri  odlomki  gorskega  zakona.  Iznova  ga 
je  potrdil  Štajercem  cesar  Ferdinand  I.  leta  1543.  — 
Kranjci  z  Istrani  vred  so  ga  dobili  šele  leta  1584.,  ko 
je  Andrej  Recclj,  župnik  na  Raki,  predložil  graški 
vladi  svoj  slovenski  prevod  v  potrdilo.  Toda  vino- 
gradniški običaji  na  Kranjskem  se  niso  popolnoma 
strinjali  z  onimi  na  Štajerskem,  zato  je  bil  novi 
zakonik  sprejet  v  nekoliko  izpremenjeni  obliki,  v 
kakršni  je  izšel  leta  1595.  pod  naslovom:  »Berat- 
schlagte  Pergrechtsordnung  in  Crain  und  der  win- 
dischen  Mark,  Isterreich  und  Kharst.^  Po  teh  uradnih 
zakonikih  so  se  poslej  napravljali  razni  slovenski 
prevodi,  ki  se  ne  ujemajo  popolnoma  s  predlogo,  am- 
pak kažejo  tu  in  tam  male  izpremembc.^  V  ljubljan- 
skem kapiteljskem  arhivu  se  nahaja  še  neobjavljen 
slovenski  prevod  z  naslovom:  »Gorskhe  Bukve  pis- 
sane  v  tem  leitu  khadar  se  je  pisalu  1646.«  Slednjič 
se  je  nam  ohranil  kratek  gorski  zakon  tudi  med  ogr- 
skimi Slovenci  pri  Sveti  Nedelji,  čigar  naslov  se 
glasi:  »Artikulusi  vrha  nedeljskoga,  steri  szo  nam  na 
haszek  szpravleni  i  poulek  reda  po  etom  našem  szlo- 

^  Prepis  tega  zakonika  v  Ijublj.  kapiteljskem  arhivu, 
^  V,  Oblak  je  objavil  v  Letopisu  Matice  Slovenske  1,  1887. 
nemški  zakonik  iz  1.  1639.  in  slovenski  prevod  iz  1,  1644,,  1,  1889, 
pa  Recljev  prevod  iz  1,  1582.  in  rokopis  vinogradskega  zakona  iz 
1,  1683. 

venszkom  jeziki  na  vekso  razumnost  vo  dani.«^  Med 
vsemi  slovenskimi  izdajami  utegne  biti  ta  najmlajša 
in  pripada  po  vsej  priliki  18.  stoletju. 

Ako  pregledamo  vse  gradivo  o  gorskih  prav- 
dah, ki  ga  nam  nudijo  omenjeni  zakoniki  in  prevodi, 
lahko  natančno  spoznamo  njih  sestav^  in  poslovanje. 

Gorske  pravde  zborujejo  po  enkrat,  dvakrat  ali 
trikrat  na  leto  po  vinskih  gorah  pod  milim  nebom 
(pod  lipo)  ali  v  kaki  cerkvi.  Tako  določa  »pervi  ar- 
ticl«  gorskih  bukev  iz  1.  1646:  »Na  pervu  ima  vsaki- 
teru  leitu  vsaki  gori  dvakrat  gorska  prauda,  kakor 
vsaki  gospud  navado  ima,  kakor  jesen  enkrat  spo- 
mlat  kakor  vmej  Veliko  nozhio  inu  v  mej  Winkostih 
drugizh  dershana  biti,  na  meistih,  kakor  ie  stara  na- 
vada«. Nedeljski  zakonik  pa  ima  določbo:  »Hegyseg 
derzsavati  sze  more  ali  csi  taki  trikrat  v  ednem  leti, 
tou  je  k  Martinjevemi,  Svecsniczi  B.  D.  Marie  dnevi 
ino  Geo'rgyavomi«.'  V  novomeški  okolici  so  bile 
»gorske  pravde«:  na  Trški  gori,  v  Verdunu,  na  Sel- 
cah,  v  Starcih,  v  Čadežki  gori;  kostanjeviški  viničarji 
so  se  shajali  v  Straži  pri  Sv.  Valentinu,  v  Gazicah, 
Malih  Vodenicah  in  menda  tudi  v  Ržišču.^  Na  Gori- 
škem so  se  vršile  gorske  pravde  s  »sodijo«  na  čelu 
v  Šempasu,  v  Vipavskem  Križu,  v  Št.  Florijanu  in 
drugih  krajih. 

Zanimive  podatke  povzamemo  iz  kočevskega 
urbarija  za  1.  1574.  —  Pod  kočevskoi  goispostvo  so 
spadali  vinogradi  v  Debliču  (weinperg  Deblitsch),  na 
Griču  (im  perg  Gritsch  oder  Ukhrauff),  na  Gradniku 


^  Objavljen  v  »Velikem  Kalendarju  za  Ludstvo  za  1,  1912.«, 
str,  81  si 

^  V  naslednjem  pomeni  »G.  b,«  gorske  bukve  iz  1.  1646,, 
»N,  d.«  pa  Nedeljski  zakon, 

^  Dolenec  1,  c. 


I 


65 

(Gradenikh)  in  Schopfenbcrgu.  Med  viničarji  prvih 
Ireh  goric  nahajamo  sama  slovenska  imena,  v  Schop- 
fenbergu  tudi  precej  nemških  (Spreiczer,  Schuster, 
Schneider,  Petschauer,  Mausser,  Stelczer,  Henigman, 
Fleck  itd.).  Po  analogiji  Schopf  =  sodin,  sodevcc,  in 
Schopfendorf  =  Sodinja  vas  moramo  tudi  Schopfen- 
berg  posloveniti  v  Sodinjo  goro,  kar  pomenja  goro, 
kjer  se  je  sodilo,  kjer  so  se  vršile  pravde.  In  res  nam 
omenjeni  urbarij  poroča  na  drugem  mestu,  da  so  bile 
po  vseh  omenjenih  gorah  gorske  pravde,  katere  je 
imel  oskrbnik  kočevskega  gospostva  ali  njegov  pisar 
z  mejaši  vsako  leto  v  nedeljo  po  Malem  Šmarnu  in 
je  moral  takrat  gornik  ali  gorščak  (Perkamtmann 
oder  Gorschek)  grajske  uradnike  preskrbeti  z  jedjo 
in  pijačo.  (Das  Perkrecht  bey  hieuvor  beschriebnen 
Pergen  besitzt  jarlich  ain  Innhaber  der  Herrschaft 
Gotschee  oder  von  seinetwegen  ain  Pfleger  und 
Ambtschreiber  mit  allen  Perkhgenossen  und  wirdet 
soleh  Perckhrecht  alle  Jahr  im  Monat  September  am 
Sonntag  nach  khlein  unser  Frauentag  gehalten.)^  — 
Ime  Schopfenberg  pa  nas  spominja  na  zaprisežene 
prisednike  gorskega  zbora.  Gorski  gospod  je  moral 
namreč  pravdo  s  svojimi  sogorniki  ali  mejaši  »ob- 
saditi«  (besetzn,  G.  b.),  to  je  izbrati  si  prisednike. 
Mejaši  (Berggenossen)  so  bili  posestniki  (meščani, 
kmetje,  graščaki),  ki  so  imeli  svoje  vinograde  v  gori- 
cah. Njih  se  spominja  narodna  pesem,  ko  pravi:  »Pre- 
ljubi sveti  Urban  —  ti  dober  naš  mejaš  —  v  goricah 
ti  stanuješ  —  in  žlahtno  grozdje  imaš.«  Sogorniki 
(Bergholden)  pa  so  bili  viničarji,  ki  so  obdelovali 
vinograd,  dan  jim  od  graščine  v  dedni  zakup,  torej 
pravi  podložniki  ali  tlačani.  Zapriseženih  prisednikov 


^  Mittheilungen  des  Musealvereines  fiir  Krain,  IV.,  str.  29. 

je  bilo  navadno  12,  vendar  jih  pri  posameznih  prav- 
dah nahajamo  včasih  več  ali  pa  manj.  Njim  na  čelu 
je  bil  »gorski  župan«  ali  sodnik  (Perkhrichter,  Perkh- 
taidingrichter,  hegyseg  N.  d.),  kateremu  je  stal  ob 
strani  kot  najimenitnejši  prisednik  »gornik«  (Berg- 
meister,  Berckhamtmann,  hegymester).  Gornik  je 
imel  dolžnost  skrbeti  za  red  v  vinski  gorici  in  je  pa- 
zil, da  so  se  pota,  ploti,  žive  meje  popravljale,  da  so 
se  vinogradi  redno  obdelovali,  da  ni  živina  delala 
škode  itd.  Včasih  se  tudi  »gornik«  imenuje  »gorski 
župan«. 

Pred  pravdo  so  prišle  vse  stvari,  ki  se  tičejo 
vinstva,  vendar  tako,  da  gorski  zbori  niso  le  razso- 
jevali  spornih  zadev  med  viničarji  in  kaznovali  pre- 
stopkov, ampak  se  tudi  posvetovali  o  vseh  stvareh, 
ki  so  bile  z  vinogradništvom  v  zvezi. 

Na  romanski  vpliv  nas  spominja,  ako  čitamo, 
da  so  se  v  goriškem  Št.  Florijanu  udeleževali  gorskih 
pravd  tudi  »saltnerji«,  to  je  gorski  čuvaji.  Nič  manj 
kakor  štiri  »saltnerje«  nahajamo  zabeležene  pri  vsaki 
gorski  pravdi.^ 

Za  vse  podložne  viničarje  je  bila  udeležba  pri 
gorskih  pravdah  obvezna,  odsotni  so  bili  kaznovani 
z  globami.  »Ta  14  articl«  gorskih  bukev  pravi:  »Sle- 
herne sogornik  je  dolshan  sam  h  gorski  praudi  priti, 
kateri  pak  vnej  ostane  ta  je  sapadel  72  denariou«. 
Kdor  je  hotel  tožiti  pred  pravdo  za  dediščino  ali  kako 
drugo  pravico,  je  moral  najprej  »položiti  tožnino« 
(G.  b.),  sicer  zbor  ni  bil  dolžan  se  pečati  z  njegovo 
zadevo. 

Splošno  imajo  »gorske  bukve«  nekaj  točk,  ki 
urejajo  razmerje  viničarjev  do  gorskega  gospoda, 
druge  pa  določajo  gospodarski  red  v  vinskih  goricah. 

^  Bidermann  v  Kresu  1881,  str.  609. 

Med  določbami  prve  vrste  se  najvažnejša  tiče 
gorščine«  ali  »gorne«,  to  je  davka,  ki  so  ga  dajali 
viničarji  gorskemu  gospodu  v  vinu  ali  v  denarju,  ka- 
kor je  bila  navada.  Zakonik  cesarja  Ferdinanda  I.  iz 
L  1543.  je  v  tej  točki  zelo  strog,  ker  zahteva,  naj  pod- 
ložnik  v  slučaju,  da  ne  bi  do  sv.  Jurija  plačal  svoje 
gorščine,  prihodnje  leto  odrajta  za  obedve  leti,  in  sicer 
dvakratno,  ako  pa  bi  tudi  drugi  obrok  zamudil,  naj 
se  mu  računa  tretje  leto  gorščina  celo  trikratno.  Ako 
je  tudi  takrat  ni  plačal,  je  zapadel  vinograd  svojemu 
gorskemu  gospodu.  Za  gorščino  je  moral  kmet  dajati 
gospodu  najboljši  sok,  ki  sam  priteče  iz  stlačenih 
jagod,  še  preden  jih  denejo  v  tlačilnico,  in  mu  ga  pe- 
ljati na  dom,  ali  če  je  bila  graščina  preveč  oddaljena, 
vsaj  kolikor  daleč  se  more  en  dan  priti,  »dokler  soln- 
ce  sije«.  —  Te  določbe  cesarskega  zakonika  pa  so 
menda  nasprotovale  viničarskim  navadam  po  Kranj- 
skem in  Istri,  ker  v  gorski  zakon  iz  1.  1595.  (Berat- 
schlagte  Bergordnung)  in  tudi  v  vse  poznejše  sloven- 
ske recenzije  niso  bile  sprejete.  Naše  »gorske  bukve« 
imajo  določbo:  »En  vsakateri  meiash  ali  sogornik  ie 
vsaku  leitu  delshan  soimu  gospudu  to  gorshino  dati 
inu  plazhati,  katere  pak  v  treh  leitih  sporedu  te  gor- 
shine  ne  da,  taku  je  ta  gorski  gosput  vsai  sposnainem 
teih  meiashev  (opravičen?)  negou  vinogradt  noter- 
potegniti«. 

Navedeni  člen  nam  tudi  priča,  da  je  bil  sam 
gorski  gospod  s  svojimi  zahtevami  in  pritožbami  pod- 
vržen razsodbi  gorske  pravde,  ker  določa,  da  se 
sme  polastiti  vinograda  nepokornega  podložnika  šele 
»s  spoznanjem  teh  mejašev«. 

Določbe,  ki  se  nanašajo  na  gospodarski  red  v 
vinskih  goricah,  so  izraz  samoupravne  oblasti  »gorske 
pravde«,  V  štajerskem  zakoniku  iz  15.  stoletja  čitamo, 

da  so  kazni  in  globe,  ki  so  določene  na  kršitev  tega 
reda,  »sestavili  in  v  zakon  potrdili  sami  mejaši  on- 
stran in  tostran  Pesnice,  tudi  onstran  in  tostran 
Drave,  da  si  ohranijo  dediščino,  zemljišča  in  življenje 
(die  perkgenossen  selbst  gesaltzt  und  zu  recht  ge- 
sprochen  haben  enthalb  und  dishalb  der  Pessnitz, 
auch  enhalb  und  dishalb  der  Trag,  darumb  dass  sie 
ire  erb  und  guet  und  den  leib  dester  sicher  haben 
miigen)/  Gospodarske  določbe  se  tičejo  potov  in  pre- 
graj  po  vinogradih,  škode,  ki  jo  dela  živina,  zlobnega 
poškodovanja  trte  in  kolov,  tatvine  in  vloma  v  zida- 
nice, časa  vinske  bratve  in  drugih  enakih  sivari.  Sta- 
rejši zakoniki  so  za  take  prestopke  določali  tudi  te- 
lesne kazni  (okrnenje,  odrezanje  enega  uha,  roke  ali 
noge)  pozneje  so^  jih  gorske  pravde  kaznovale  le  z 
denarnimi  globami  v  korist  gorskega  gospoda.  Od 
njih  je  dobil  en  del  (po  navadi  12  denarjev)  tudi 
gorski  župan  za  svoj  trud. 

Gorske  pravde  so  ostale  v  veljavi  do  najnovej- 
ših časov.  Trajale  so  tako  dolgo,  kakor  podložništvo, 
ki  je  bilo  šele  1.  1848.  odpravljeno,  z  vsemi  svojimi 
srednjeveškimi  naredbami  vred.  Zdaj  nas  le  še  pri- 
imek »gornik«  spominja  na  to  staro  ustanovo. 

Večc  in  gorske  pravde  nam  tudi  pričajo,  da 
kmetje  v  srednjem  veku  in  v  poznejših  časih  nasproti 
gospodi  niso  bili  popolnoma  brezpravni  in  brez 
orožja.  V  večah  in  gorskih  pravdah  so  samostojno 
ukrepali  o  tem,  kaj  so  gospodi  dolžni  in  kaj  ne,  in 
celo  graščak  je  bil  s  svojimi  terjatvami  podvržen  raz- 
sodbam teh  kmečkih  sodnih  zborov.  Res  je,  da  so 
bila  ta  sodišča  zelo  odvisna  od  dobre  volje  zemlji- 
škega gospoda,  da  jih  prizna  ali  pa  ne.   Vendar  so 

^  Bischoff    und   Schonbach:     Steierische   und   karnthischc 
Taidinge,  str,  409, 

kmetje  z  veliko  ljubosumnostjo  čuvali  nad  svojimi 
starimi  pravicami  in  vsak  graščak,  ki  je  hotel  z  njimi 
dobro  izhajati,  jih  je  moral  hote  ali  nehote  priznati. 
Kadar  pa  je  bila  »vboga  gmajna«  skupaj,  bodisi  v 
večah,  bodisi  v  gorskih  zborih,  si  ni  zlepa  pustila  na- 
ložiti novih  bremen  in  naklad  in  je  nasproti  gospodi 
odločno  zagovarjala  svojo  korist.  Tak  odpor  je  bil 
tem  pomenljivejši,  ker  je  izšel  od  javno  priznanih 
kmečkih  korporacij.  Veče  in  gorske  pravde  so  tudi 
močno  gojile  med  kmečkim  ljudstvom  stanovsko  za- 
vest in  zavest  vzajemnosti.  Zato  je  spreletelo  kakor 
ognjena  iskra  ljudske  mase,  ko  se  je  ob  začetku  no- 
vega veka  začul  klic  »za  staro  pravdo«. 


Z  našimi  preiskavami  smo  pri  kraju.  Gotovo  bi 
se  dalo  v  starih  urbarijih  in  listinah  še  marsikaj  do- 
biti, kar  bi  osvetljevalo  župane  in  njihovo  poslovanje 
v  posameznih  dobah.  Pa  tudi  te  preiskave  nam  zado- 
stujejo, da  si  napravimo  o  njih  pravo  sodbo.  Župan- 
ska oblast  ima  svoje  najgloblje  korenine  v  zadružnem 
življenju  naših  pradedov.  Zato  ima  isti  patriarhalni 
značaj,  kakor  vse  tedanje  socialne  uredbe.  Ko  so  v 
9.  stoletju  Slovenci  prišli  pod  frankovsko  vrhovno 
oblast,  je  tudi  poslovanje  županov  dobilo  svojo  za- 
konito obliko,  katero  je  potem  ohranilo  skozi  mnogo 
stoletij.  Da  nahajamo  iste  pravne  razmere  tudi  pri 
beneških  Slovencih,  temu  se  ne  bodemo  čudili,  če 
pomislimo,  da  je  v  8.,  9.  in  10.  stoletju  »furlanska 
marka«  pripadala  Karantaniji  in  z  njo  vred  k  nem- 
škemu cesarstvu.  Fevdalno  gospostvo  je  v  drugi  po- 
lovici srednjega  veka  župansko  oblast  precej  ome- 
jilo, dasiravno  je  ni  popolnoma  odpravilo.    Od  nekda- 

nje  oblasti  so  županom  slednjič  preostali  le  še  posli 
gospodarskih  uradnikov,  ki  so  jih  morali  opravljati 
v  službi  zemljiških  gospodov.  Pa  s  podložništvom 
vred  so  izginili  tudi  ti  župani  in  le  njih  ime  je  prešlo 
na  naše  sedanje  občinske  predstojnike. 


04 


i 


) 


DR 

381 

.S6 

G78 

IMS 

